text:
Í Noregi eru tiltøk farin í gongd at minnast, at tað í ár eru 100 ár síðani, at kendi rithøvundurin Thorbjørn Egner varð borin í heim.
Tað er ikki so løgið, at nógv verður gjørt burturúr, tí saman við Alf Prøysen og Anne-Cath. Vestly var hann eksponentur fyri einum heilt nýggjum slagi av barnabókmentum, sum gjørdust fólkaogn í norska útvarpinum í fimmti- og sekstiárunum og harumframt sum tónleikur og søgur í bók.
Thorbjørn Egner kann sigast at hava verið eitt slag av túsundkunstnara, hann var rithøvundur, vísuyrkjari, tónasmiður, teknari og grafikari. Hann hevði útbúgving frá Statens Kunst og Håndverksskole í Oslo.
Í Føroyum kenna vit best Thorbjørn Egner frá teimum trimum bókunum Karius og Baktus (1949), Klintrimús og hini dýrini í Valbakkaskógi (1953) og Fólk og dólgar í Kardamummubýi (1955).
Karius og Baktus varð týdd til føroyskt og givin út í 1961 (endurútgivin í 1987, 1991, 1994, 2002 og 2009), Klintrimús í 1979 (endurútgivin í 1994 og 2008) og Fólk og dólgar í Kardamummubýi í 1980 (endurútgivin í 2002). Thorbjørn Egner endursegði og teknaði eisini klassiskar søgur hjá øðrum høvundum, á føroyskum eiga vit søguna Tummas og fílurin eftir H. G. Wells, sum Hitt føroyska studentafelagið gav út í 1968 og Djóragóða eftir Hugh Lofting, sum Føroya Lærarafelag gav út í 1983.
Í Føroyum gjørdust vit sera hugtikin av søgunum hjá Thorbjørn Egner. Tey, ið eru farin um tey 50, munnu flest øll minnast útvarpsleikin um fólk og dólgar í Kardamummubýnum, har Eyðun Johannessen so meistarliga skipaði fyri og las. Og hvør minnist ikki Jóruna Simonsen og Rigmor Restorff spæla Karius og Baktus, og hetta væl at merkja í einari tíð, har tað ikki var vanligt hjá øllum at busta tenn og halda tær við líka við at lata tannlæknan hyggja at teimum við jøvnum millumbilum. Ættarliðið aftan á okkum 50+ minnast kanska betur Elina Mouritsen sum ta sorgleysu Klintrimúsina, sum viðhvørt noyddist at taka ábyrgd!
Í Kardamummubýi er tað Bastian politimeistari, sum leggur út við at gera greitt, at í Kardamummubýi er ein lóg galdandi: Tú skalt ikki plága onnur ella gera nakað ilt, annars kanst tú liva, sum tú sjálvur vilt.
Bastian politimeistari hevur nógv vald í Kardamummu, hann hevur ákærandi, dømandi og lóggevandi valdið í býnum. Tíbetur er Bastian eitt hjartagott menniskja, so hann gevur øllum ein kjans, ja sjálvt dólgar sleppa at prógva, at tað ber til at broyta seg og gerast eitt væl fungerandi menniskja í einum borgarligum samfelag, tú skalt bara kemba tær hárið og ganga í reinum klæðum.
Í sjeytiárunum vóru tað ikki allir námsfrøðingar, sum hildu nógv um Kardamummulógina, hon var søgd at vera bæði fordummandi og afturhaldssinnað, men ikki gongur altíð sum prestur prædikar, kardamummulógin og bøkurnar hjá Egner eru framvegis høgt í metum millum bæði børn og vaksin, eisini í Føroyum.
Í søguni um Klintrimús er hin so væl kendi føðingardagssangurin fyri Bamsapóli, og munnu ikki teir báðir Oskar Hermannsen og Poul Arni Joensen hava fingið íblástur av júst hesum sanginum, tá ið teir gjørdu vísuna um Stórhvalagildið; vit høvdu ikki bamsur aðra staðni enn í songini at sova við, men fiskar og hvalir kundu øll børn í Føroyum fyrihalda seg til. Tónin í sanginum hjá teimum báðum Oskari og Poul Arna er tó ein heilt annar enn í vísuni hjá Egner. Tá ið stóra elsdýrið í Valbakkaskógi brettir sær á og heldur talu fyri Bamsapóli, so gongur hetta hóvliga fyri seg, og øll gleðast og rópa hurrá. Tá ið tindaskøtan á Grynnini harafturímóti reisist og ætlar at siga nøkur orð fyri stórhvalinum, noyðast teir allir upp at blása, og ímeðan er eitt øgiligt rokilsi á Grynnini: kalvin slær stertin í talvborðið, sum fer í knús, og har verður ein hurlivasi, sum endar við, at kalvin verður flongdur, og skilið verður ikki betri, tá ið hvalirnir koma aftur, teir smoyggja upp um bøkslini og geva øllum ein dyggan brest. Hetta er laaangt undan, at tað gjørdist ólógligt at sláa børn, so vit hildu tað vera ordiliga stuttligt, bæði vit, sum fingu ein brest í reyvina viðhvørt og vit, sum ikki vóru von við at fáa brest í reyvina. Hvalirnir eru eisini so forrendir, at teir flenna upp á háð eftir einum buksuvátum reyðfiski, tað er væl at merkja eisini langt undan, at átøk fóru í gongd á skúlum ímóti happing. Men nýsan, kvennkyni so líkt, roynir enn einaferð at fáa skil á hurlivasan og beróliga gemyttirnar so at siga, og áðrenn øll á Grynnini fara hvør til sítt, minnir hvalurin á, at tað valda aðrar lógir á Grynnini enn bæði í Kardamummu og í Valbakkaskóginum: her má hvør ansa sær, tí hvør av øðrum liva má. Ein moralur, sum vegetarar og aðrir umhvørvisfelagsskapir als ikki eru samd í.
Soleiðis broytist alt, sum tíðir líða, men bøkurnar hjá Egner vilja vit sleppa at lesa og hoyra í minst túsund ár aftrat …


c: text/html

text:
Lærlingar til byggismið.
Ert tú til reiðar at gerast partur av komandi ættarliði av handverkarum sum koma at mynda Føroyska bygging, er tað møguliga tær vit leita eftir.
Byggideildin hjá J&K Petersen søkir eftir 2 lærlingum til byggismið.
Lærlingarnir koma í tøttum samstarvi, við handverkarar í fakinum, at loysa ymiskar smærri og størri verkætlanir. Arbeiðsuppgávurnar eru nógvar og fjølbroyttar, og fær lærlingurin innlit og royndir á nógvum økjum í fakinum.
Ert tú álítandi og ágrýtin átti tú at søkt lærupláss.
Gongdin í handverkaravinnuni fer greitt tann vegin, at vit fáa størri tørv á byggismiðum. Um tú lærir til handverkara hevur tú eina trygga framtíð í vænti, hvat arbeiði viðvíkur.
Vit ynskja lærlingar ið eru stoltir av sínari faki og eru:
álítandi og taka ábyrgd í arbeiðinum
hava góð samstarvsevnir
eru arbeiðssamir, røknir og fyrikomandi
eru ágrýtnir
Lærutíðin er 4 ár, og verur skúlagongdin í Danmark. Skúlagongdin er skipað í samráð við útbúgvingarmyndugleikan.
Tú kanst lesa meira um útbúgvingina við at fylgja hesi leinkju, ella við at venda tær til Finn Joensen HR- og fyrisitingarleiðara á tlf. 585036.
Løn- og setanartreytir eru sambært sáttmálanum millum Føroya Arbeiðsgevarafelag og Havnar Handverkarafelag.
Umsóknir og CV skulu sendast til: starv@jkp.fo í seinasta lagi 15. februar 2018.
Um J&K Petersen:
J & K Petersen er eitt entreprenørfelag stovnað í 1975, og er millum elstu og størstu entreprenørfyritøkur í landinum. Umframt bygnings- og havnaarbeiði arbeiðir fyritøkan við jørð- og betongarbeiði. Umleið 150 fólk starvast í fyritøkuni.
Føroysk bygging – Fakligur stoltleiki

robotstxt: allowed

filter: keep


text:
Frítíðarítriv
Frítíðarítriv
Møguleikarnir at íðka ítrótt eru sera góðir í Klaksvík.
Fyri TSK-næmingar er ókeypis atgongd til:
- KÍ-høllina mánadag, kl. 16.00-17.00 og
- Badmintonhøllin saman við starvsfólki, mikudag, kl.16.00-17.00.
Svimjihøll og graslíkisvøllur liggja umleið 100 metrar frá skúlanum.
Á øki skúlans er sparkivøllur við graslíki og girðing.
Innandura eru møguleikar at spæla borðtennis, eins og sjónvarpstova við Televarpi og video er á skúlanum.
Allar føroyskar avísir og útlendsk tíðarrit liggja frammi.


text:
Ingi Samuelsen
20.04.2017 - 10:15
Tíðindi > Samfelag & Politikkur > Fiskivinnupolitikkur
Arbeiðið at finna fram til eina semju í samgonguni um fiskivinnunýskipanaruppskotið heldur fram, nú í Havn.
Samgongulimirnir, sum í gjárkvøldið vóru eftir á Tvøroyri í royndini at finna fram til loysnina, komu ikki á mál við hesi royndini áðrenn Smyril fór til Havnar aftur í morgun.
Nú skulu tingfólk á løgtingsfund, men arbeiðið við nýskipanaruppskotinum heldur fram, og sambært Høgna Hoydal, landsstýrismanni við fiskivinnumálum, er framvegis ætlanin at leggja málið fyri tingið, so skjótt sum semjan er funnin.
- Talan er ikki um nakrar stórar ósemjur, heldur um djúp ivamál, og slík ivamál taka tíð at viðgera, segði Høgni Hoydal við útvarpið hjá KvF, tá frittað var eftir hvar ósemjurnar í samgonguni liggja.
Tað er framvegis spurningarnir um at fara frá fiskidøgum til kvotur, um antitrust og um útbjóðingarskipanina, sum eru avbjóðingarnar at fáa upp á pláss, sigur Høgni Hoydal.
Enn hevur landsstýrismaðurin ikki sett sær nakran dag fyri, nær málið skal vera klárt. Men ætlanin er enn at leggja málið fyri tingið áðrenn farið verður í summarfrí, og í løtuni fer fram eitt samskiftið við formansskapin í tinginum fyri at tryggja at uppskotið kann fáa eina ”veruliga viðgerð” í løgtinginum, sum Høgni Hoydal málber seg.
Okkurt bendir sostatt á, at løgtingslimirnir ikki fáa summarfrí sum ætlað fyrst í mai. Í øllum førum tykist ætlanin vera, at nevndararbeiðið skal halda fram eftir at tingið er farið í summarfrí.


text:
Tá umdømið verður skakað
16-01-2018 - 12:08 - Jóanis Nielsen
- Tá umdømið verður skakað, kann tað taka langa tíð at koma undan vatnskorpuni aftur. Vit eru tænastuvinna og liva av nøgdum gestum og mugu tí taka í álvara, tað sum verður skrivað og sagt um okkum á Facebook og øðrum miðlum.
Tað sigur Thora Augustinussen, sølu- og marknaðarleiðari á Gist og Vist, sum millum annað eigur og rekur Hotel Føroyar og fleiri matstovur í Føroyum.
20 netsíður at halda skil á hvønn dag
Hvønn dag fylgir Thora við í, hvat kundar skriva á heimasíður og facebooksíður, sum er knýttar at matstovunum hjá Gist og Vist. 20 síður eru knýttar at matstovunum og hava tey í Gist og Vist eina skipan, sum fylgir við, hvørjar viðmerkingar koma frá kundum.
TripAdvisor
Sølu- og marknaðarleiðarin skal eisini fylgja við útlendskum síðum, sum ofta ummæla matstovurnar ella hotellini. Eitt nú hevur týdning, hvat verður skrivað á TripAdvisor, sum er ein síða, sum ummælir bæði matstovur og hotell í øllum heiminum.
Dømir frá Gist & Vist á Leiðaradegnum 2018
Thora Augustinussen skal halda fyrilestur á Leiðaradegnum 26. januar. Hon fer við dømum frá Gist og Vist at lýsa, hvussu tey hava gjørt, um okkurt hevur stungið seg upp, sum hevur skakað umdømið ella hóttir við at gera tað.
- Eg kann ikki sita og svara øllum viðmerkingum, men skal tryggja, at leiðararnir á teimum ymsu støðunum taka viðmerkingar í álvara og svara, um tað er neyðugt, sigur Thora Augustinussen. Hon heldur, at tað vindur uppá seg, at føroyingar viðmæla ávísar matstovur, og tí skal man nokk vænta at brúka meiri tíð upp á tann partin av arbeiðinum. - Fær ein av okkara matstovum eina stjørnu í einum ummæli er ógjørligt at vita, hvat kundin heldur hevur verið galið.
Tí skulu vit royna alla tíðina at fylgja við, hvar vit kunnu bøta um. Fært tú fimm stjørnur, ja so skalt tú bara takka, sigur Thora Augustinussen, sølu- og marknaðarleiðari á Gist og Vist.
Leiðaradagurin verður á Hotel Føroyum 26. januar. Tilmelding áwww.leidaradagurin.com.


text:
Tíðindi
15. mai 2018
- Tá vit nú skulu gera eina almenna barnasangbók, er skilagott at biðja børnini um ráð, tí eingin veit betur enn tey, hvørjar sangir teimum dámar best at syngja, sigur Rigmor Dam, landsstýriskvinna í Mentamálum, sum varðar av Barnasangbók Føroya.
Og svarið frá børnunum kring landið er púra greitt. Klárt á odda er »Dukka mín er blá«, sum Hans Andrias Djurhuus hevur yrkt.
Hóast sangurin eftirhondini er vorðin gamal, fekk hann næstan tvífalt so nógvar atkvøður, sum næstvaldi sangurin.
Í síni áheitan bað Mentamálaráðið stovnar kring landið senda inn uppskot við fimm teimum best umtóktu sangunum. Stovnarnir gjørdu sjálvir av, hvørt øll børnini í felag sendu eitt samlað uppskot inn – ella um børnini á hvørji stovu sær sendu inn.
- Freistin var stutt, men kortini komu nógv uppskot inn úr øllum landinum, og vit hava fingið eitt áhugavert innlit. Tað vísir seg, at nógvir av teimum góðu, gomlu sangunum ganga aftur. Til dømis eru fleiri hjá Hans Andriasi á topp 5 listanum. Samstundis eru eisini uppskot um nýggjari sangir – til dømis hjá Kulumrótum, Bubu og Jensinu. Vit síggja eisini, at fleiri stovnar eru óførir at yrkja sjálvir og at taka útlendskar sangir inn eisini, sigur landsstýriskvinnan og takkar hjartaliga øllum børnum, sum hava hjálpt til við at velja sangir út.
Uppskotini frá børnunum verða nú latin nevndini, sum arbeiðir við Barnasangbók Føroya.
Bókin skal ætlandi latast fyrstu nýføðingunum seinni í ár.
Topp 5 listin yvir sangirnar, sum barnagarðs- og vøggustovubørn hava viðmælt, sær soleiðis út:
(nakrir sangir vóru javnir í atkvøðum, og tí eru fleiri sangir á nøkrum plássum)
Nr 1: Dukka mín er blá
Nr 2: Eg banki, eg buki
Nr 3: Ein lítil laksur eri eg
Mala henda veg
Nr 4: Lítla Elsa
Mítt lítla fitta lambamæ
Másin sigur pli pli pli
Vilt tú, vilt tú
Nr 5: Kúgvin hjá Petur hevur horn
Vestan fyri Mykines
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Møti verður í annaðkvøld kl. 18.00. Møti koma Ernst og Khem Magnussen at hava. Tað er fyrsti sunnudagur í mánaðinum, so innsavnan verður til missiónshúsið. Øll eru hjartaliga vælkomin.
Sunnudagsskúli í morgin
Sunnudagsskúli verður í morgin kl. 14.00. Síðsta sunnudag hoyrdu vit um Hannu, sum bað til Guð um at fáa ein son. Í morgin fara vit at hoyra um tann soninLes meira
Spennandi sangvitjan
Hóskvøldið 3. mai kl. 20.00 verður spennandi sangmøti í missiónshúsinum. Tá fara kendu norsku sangevangelistarnir Marit og Irene at syngja og vitna. Tær hava sungið saman í góð 40 árLes meira
Bíbliutími í annaðkvøld.
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað ein av okkara útisetum sum kemur at hava bíbliutíman, og er taðLes meira
Bindimøti/Sjómanskvinnuringur í annaðkvøld
Bindimøti/Sjómanskvinnuringur verður í annaðkvøld kl. 20.00. Hetta er síðsta kvøld fyri summarsteðgin. Innsavnan verður til Sjómansmissiónina. Allar kvinnur eru hjartaliga vælkomnar.
Møti í annaðkvøld – KVF tekur upp
Møti verður í annaðkvøld kl. 18.00. Tað serliga við møtinum er at Kringvarpið kemur at taka møti upp. Tað sum verður á skránni, er at Jaspur Langaard og Armgarð áLes meira
Sunnudagsskúli í morgin
Sunnudagsskúli verður í morgin kl. 14.00. Í morgin fara vit at hoyra um Hannu í Gamla Testamenti, hvussu hon bað til Guð, og hvussu Guð svaraði hennara bøn. Øll, bæðiLes meira
Dýri biðidagur – møti kl. 18.00
Í morgin er Dýri biðidagur, og møti verður kl. 18.00. Til møti fáa vit vitjan av einum bygdarmanni hjá okkum, og er tað Høgni við Rætt. Hann kemur at boðaLes meira
KVF kemur at taka upp
Til møti sunnudagin 29 apríl kl. 18.00, kemur Kringvarpið at taka upp. Tí fara vit at heita á fólk um at møta stundusliga, og at møta fjølment upp.
Bønarløta og bíbliutími í annaðkvøld
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Torleif Johannesen sum kemur at hava bíbliutíman. Øll eru hjartaliga vælkomin.
Bindimøti í kvøld
Bindimøti verður í kvøld kl. 20.00. Allar kvinnur eru hjartaliga vælkomnar.
Junior í kvøld
Junior verður í kvøld kl. 19.00. Allir Juniorar í 5-7 flokki eru hjartaliga vælkomnir.


text:
Paraguai
Paraguei ella Paraguai er eitt land í Suðuramerika. Grannalond eru Argentina, Bolivia og Brasil. Landið er 406.752 m2. Tann stóra áin Paragueiá sker landið í tvíningar. Stívliga 6,8 milliónir fólk búgva í Paraguei, av teimum búgva 44 % í býunum. Høvuðsstaður er Asunción, har búgva 519.000 fólk. Høvuðsmálið í Paraguei er spanskt, men flest øll tosa eisini tað gamla indiánamálið, guarani, og í býunum tosa summi bara spanskt. Paraguei gjørdist óheft av Spania í 1827. Mesti útflutningurin er bummull og soyabønir.
Tá ið tað hevði verið partur í spanska hjálandaríkinum í úti við 300 ár, gjørdist landið sjálvstøðugt í 1811. Síðan hava einaræðisharrar stýrt landinum næstan alla tíðina. Gitnastur var Alfredo Stroessner herovasti, sum ráddi í 35 ár, til kvett varð gjørt ímóti honum í 1989, og hann varð settur frá. Nú verður roynt at byggja landið upp.
Innihaldsyvirlit
Søga[rætta | rætta wikitekst]
Chacokríggið[rætta | rætta wikitekst]
Síðan miðskeiðis í 19. øld vórðu Paraguei og Bolivia ósamd um, hvør skuldi hava yvirvaldsrætt yvir Chacolendinum, eitt oyðið øki - 250.000 km2 - ímillum tey bæði londini. Í 1920-árunum varð hildið, at stórar oljukeldur vóru har, og altjóða áhugi varð fyri økinum. Í 1928 vórðu vápnaðir samanbrestir ímillum londini, og Paraguei, sum var nógv minni og hevði færri fólk, bað Fólkasamgonguna fáa semju í lag. Men allar senmingsroyndir miseydnaðust, og í 1932 brast veruligt kríggj á. Paraguei, sum varð hildið at verða óseki parturin í krígnum, tók seg skjótt fram. Tá ið kríggj hevði verið í trý ár, ið kostaði trimum bolivianarum og tveimum paragueiarum lívið fyri hvønn ferkilometur, sum tikið varð til, hevði Paraguei fingið ræðið yvir næstan øllum økinum. Umstøðurnar hjá hermonnunum í Chacolendinum vórðu ræðuligar. Stundum bardust 50 000 mans úr hvørjum landi í tættasta regnskógi og kjarrlendi ella í vandamiklum mýrlendi. Í turrtíðini varð næstan ikki vatndropi at fáa. Líka nógvar hermenn doyðu av malaria og lívsýki sum í bardøgum. Nógvu eiturormarnir gjørdu sítt til, at so mangir hermenn doyði. Kríggið hevði mergsogið báðar partar, og við altjóða hjálp avtalaðu tey vápnahvíld, og í 1938 var friður. Chaco varð býtt sundur, og Paraguei fekk meginpartin.
Landafrøði[rætta | rætta wikitekst]
Høvuðsstaðurin, og einasti stórbýurin í landinum, eitur Asunción, eini 540 000 fólk búgva í býnum. Hann er eystan Paragueiá. Tað, ið eyðkennir býin, eru rætthyrnta vegakervið við breiðum, trægirdum vegum og mongu, vøkru viðarlundirnar. Asunción hevur varðveitt sniðið og dámin úr sponsku hjálandatíðini. Í Norðurparaguei er Gran Chaco, ið er óføra stórt gras- og skógarlendi. Einastu fólk, sum búgva her, eru guraní- og macáindiánarnir. Macáindiánar selja ferðafólki t.d. handvovnar taskur.
Búskapur[rætta | rætta wikitekst]
Av tí at Paraguei er langt inni í meginlandinum, stór lendi eru óbygd og lítið náttúrutilfeingi er at taka av, er landið eitt av fjónaðu londunum í heiminum. Helmingurin av fólkinum í Paraguei er jarðyrkisfólk. Ovurstóra Itaipú-orkuverkið ger so nógv ravmagn, at stórar nøgdir verða seldar Brasil. Roynt verður eisini at menna ymsar nýggjar ídnaðargreinir, so at landið skal ikki verða so bundið at landbúnaðinum.
Mentan[rætta | rætta wikitekst]
Í Paraguei búgva umleið 40 000 indiánar. Teir hoyra til 18 ymsar ættbólkar, og hvør ættbólkur tosar sítt mál. Eini hundrað ár eftir tað, at Spania hevði lagt Paraguei undir seg í 1536, fóru jesuittatrúboðarar at kristna paragueiar. Jesuittar, katólskur trúarflokkur, bygdu trúboðarastøðir og stórar steinkirkjur og vardu guaraní-indiánarnar fyri fíggindum sínum. Tá ið jesuittarnir vórðu riknir av landinum í 1767, fullu bygningar teirra í órøkt; teir verða nú umvældir.
Politikkur[rætta | rætta wikitekst]
53 forsetar hava rátt í landinum. Alfredo Strössner úr Coloradoflokkinum er tann, sum hevur sitið longst við ræði. Hann sat sum forseti frá 1954, til hann í 1989 var frákoyrdur í statskvetti.


text:
Marita Rasmussen
stjóri
Fartlf: 739909
t-post: marita@industry.fo
Nú so nógv er frammi um, hvørt tað er rætt ella ikki at rinda løn undir arbeiðsteðgi, slær Føroya Arbeiðsgevarafelag fast, at tað á privata arbeiðsmarknaðinum er púra ókent og óhugsandi, at løn verður rindað undir arbeiðsteðgi.
Tá arbeiðsteðgur er, slitnar sambandið og bindingarnar millum arbeiðsgevara og løntakara, og arbeiðsgevari skal tí ikki rinda løn, eins og løntakari á ongan hátt hevur rætt at krevja nakra løn. Um løn hevði verið rindað, tá er í veruleikanum talan um, at arbeiðsgevarin fíggjar stríðið hjá fakfelagnum í móti sær sjálvum. Tað hevði sostatt verið púra óhugsandi, at Føroya Arbeiðsgevarafelag hevði loyvt limum sínum at rinda fólki í arbeiðssteðgi løn.
Verandi støða á almenna arbeiðsmarknaðinum vísir harafturat týðiliga týdningin av, at arbeiðsgevarin viðger øll fakfeløg eins og við sama karmi, sum so í aktuella førinum er karmurin, sum varð lagdur av Fíggjarmálaráðnum og Starvsmannafelagnum í oktober við 2,3 prosentum fyrra árið og 2,5 prosentum seinna árið.
Hetta merkir ikki, at tað ikki kunnu vera frávik millum sáttmálar, men kostnaðurin (tað vil siga karmurin) av sáttmálabroytingunum má vera gjøgnumgangandi – uttan heilt góðar og serligar orsøkir eru til tess. Alt annað hevur søguliga skapt truplar støður á arbeiðsmarknaðinum og ger tað framhaldandi.
Á privata arbeiðsmarknaðinum hevur arbeiðsgevarasíðan skipað seg í eina eind, og tá ber snøkt sagt ikki til at býta sól og vind ymiskt millum fakfeløg.
Sum Føroya Arbeiðsgevarafelag áður hevur víst á, so eru reglur og mannagongdir, sum bæði fakfeløg og arbeiðsgevarafeløg mugu halda seg til, og tað hevur týdning, at allir partar virða hetta, tí skjótt er at bróta niður, og tí støðuna ynskir helst eingin.
Les eisini: Arbeiðssteðgur er ein natúrligur partur av sáttmálasamráðingum


text:
Agngágga er vanlig á sandbotni og hellubotni, har dýpið er um 10 metrar.
Hon dugir ikki at svimja, men hon skríður á fótinum, sum hevur sterkar vøddar.
Tá ið agngágga leitar sær føði, skríður hon eftir botninum eftir dýrum, sum sita still.
Eitt satt rovdýr
Agngágga er rovdýr. Hon etur fisk á gørnum og drepur onnur dýr, t.d. krækling.
Hon leggur seg millum skeljarnar á kræklingi, tá ið hann liggur og sílar sjógv. Kræklingurin fær ikki skeljarnar saman og verður etin.
Tá ið agngágga etur, toyggir hon sevilin út. Sevilin er ein partur av munninum. Inni í sevlinum er rívitungan.
Sevilin er um 20 cm langur, tá ið hann er toygdur út!
Gággunegl
Verður agngágga tikin upp úr sjónum ella órógvað, fer dýrið inn í gágguskelina og leggur lok fyri opið. Lokið nevnist gággunegl.
Gágguneglin er úr kálki og klødd við evni, ið líkist horni. Tá ið vandin er av, kemur fóturin út aftur.
Í gágguneglini kanst tú telja árringarnar og síggja, hvussu gomul gággan er.
Lættisoppur
Agngágga gýtir eggini í smá hylki, sum hon sjálv hevur gjørt. 1.000 egg eru í hvørjum hylki.
Øll hylkini eru kleimd saman í trunkar, sum eita lættisoppar.
Bara 30 ungar verða klaktir í hvørjum hylki. Teir eta øll hini eggini. Síðan eta teir sterku ungarnir teir veiku. Tá ið av tornar, koma bara 1-10 smáar gággur úr hvørjum hylki.


text:
Handaverk og list
Her eru nakrar myndir frá undirvísingini í Handaverki og List í 2. flokki.
Myndirnar eru tiknar fríggjadagin 30. okt. Tað er altíð stuttligt at síggja hugagóð børn sita og arbeiða. Tað er líkavið at vit hoyra hvussu væl tey arbeiða og gera sítt besta.
Eg gleði meg í øllum førum til næstu ferð vit hava Handaverk og List. Leingi verður at bíða til fríggjadagin.
Eisini eru nakrar myndir frá matarsteðginum, Marin Elisabeth lesur søgu fyri teimum. Hon lesur beint nú um Lítla Virgar. Spennandi og stuttligt er tað at lurta.


text:
Hóast knýttur at Summarfestivalinum hetta vikuskifti so fór eg til Havnar Leygardagin at luttaka í FM 5000m á Tórsbreyt. Eg havi ikki fingið sovi nokk hesar seinastu dagarnar, so eg føldi meg eitt sindur troyttan undan kappingini. Líkindini at renna vóru heldur ikki av teimum bestu, regn og eitt sindur av vindi.
Eg hevði sett mær fyri at betra tíðina frá Ólavsøku, og eg legði eisini út hareftir. Eg rann fyrsta umfar saman við teimum fyrstu, so tá ið vit runni fram við málinum fyrstu ferð (200m) vóru teir fystu 4 allir úr Treysti. Eg rann fyrsta km uppá 3:18, og tá var eg longi dragnaður, og Henry var eisini farin frammum. Teir fyrstu runnu fyrsta km uppá 3:12. Áftaná fyrsta km merkti eg at eg hevði ikki kreftir til at renna ein góðan 5000m. Eg hevði einki ur, tað gloymdi eg í Klaksvík, so eg havi bert millumtíðina á fyrsta km, sum Hallur rópti upp.
Endaliga tíðin hjá mær bleiv 17:52 sum er 6 sek, verri enn á Ólavsøku. Eg skal ikki koma við fleiri umberingum, men má bara staðfesta at hatta var tað.
Aftaná Ólavsøkurenningina lovaði Henry Olsen at hølva meg av, og tað gjørdi hann so dyggiliga, hann megnaði eisini at legga Borgar afturum. Henry fekk eina væl betri tíð enn á Ólavsøku, tá ið eg kom í mál áðrenn hann.
Spell at Jógvan Glerfoss ikki var við, hann lovaði mær skarpan gang til FM, tað hevði kanska viðført eina betri tíð. Eg giti hann valdi heldur at taka dystin upp við ein stóra feitan laks, tí líkindini vóru nokk betur til laksafiskarí enn til renning.


text:
Far tvørtur um vegin
Ein fortreyt fyri at fara tvørtur um ein veg er, at barnið dugir at meta um, nær støðan er trygg.
Saman við barninum
Vel ein minni veg við avmarkaðari ferðslu. Tað er í lagi, um nakrir fáir bilar eru, men tað skal vera lætt at fara tvørturum. Gakk aftan fyri barnið, soleiðis at tú ert klár/ur at koma uppí, um okkurt skuldi verið.
Tá tit koma til kantsteinin, skalt tú halda eyga við, um barnið steðgar og hyggur fyri sær. Spyr síðani barnið, um klárt er at fara tvørtur um. Lær barnið at royna at fáa eygnasamband við bilførara, sum steðgar, at lova tí yvirum. Minst til, at tað er barnið, sum skal læra at meta um støðuna, men tað er tú, sum ræður.
Barnið einsamalt
Finn ein lítlan, hóskandi veg, har lætt er at hava yvirlit og bert lítil ferðsla. Greið frá, at tit skulu læra at fara tvørtur um ein veg við bilum og hvussu henda venjingin fer fram.
Statt soleiðis at tú hevur yvirlit yvir støðuni og samstundis møguleika at steðga barninum, skuldi tað verið neyðugt. Greið barninum frá, at tað eigur at hyggja til báðar síður og bert fara tvørtur um, um eingin ferðsla er. Avtala við barnið, at tað skal bíða eftir tær hinumegin vegin.
Endurtakið venjingina á ymsum støðum.


text:
Vinnuvitan.biz er ein skipan sum Vinnuvitan Sp/f eigur og rekur. Við skipanini ber til hjá brúkaranum at leita sær upplýsingar um øll føroysk partafeløg og smápartafeløg. Tað ber til at síggja nevndar- og leiðslumanningar umframt roknskapir og uttanhýsisroknskapir hjá feløgum, ið finnast í vinnuvitan.biz, og kunnu hesir takast niður í pdf fílum.
Vanliga leitiskipanin gevur m.a. hesar møguleikarnar:
Finna ávísar persónar
Nevndarsessir
Stjóra- ella eigaraviðurskifti
Onnur tilknýti og sambond í vinnulívinum, eitt nú millum persónar
Víðkaða leitiskipanin gevur m.a. hesar møguleikarnar:
Leita eftir fyritøkum innan ymiskar vinnugreinar og økir í landinum
Síggja hvørji feløg, ið eru skrásett innan t.d. fiskivinnuna, samstundis sum tað ber til at síggja øll virkir, sum er á ávísum plássi.
Skipanin gevur møguleika at leita í allar ættir, soleiðis at úrslitið kemur at laga seg eftir júst tí sum tann, ið leitar, hevur størstan tørvin á at finna.
Vit fara at heita á tykkum at boða okkum frá, um tit hava viðmerkingar til skipnina. Tað verður seg rættingar ella uppskot um, hvussu skipanin kann gerast enn betri.
Í skipanini eru í løtuni
8222 persónar, 5641 feløg og 31957 roknskapir


text:
Leygardagin 10. februar kl. 11.00 skipar Treysti fyri 6. umfari í TF Vetrarkappingini, sum aftur í ár verður fyriskipað á Fossánesi.
Hetta verður 11. ferðin, at Treysti skipar fyri Vetrarkapping norðanfyri. Startur og mál verður beint við Skúlan á Fossánesi, tí har er lættari at samla alt á einum stað áðrenn og aftaná renningina.
Kappast verður í ymiskum bólkum og byrja allir bólkar samstundis kl. 11.00.
- Kvinnur / Menn opin bólkur (f. -2001) - umleið 8,8 km
- Kvinnur / Menn Veteranar (f. 1963-1972) - umleið 8,8 km
- Kvinnur / Menn Superveteranar (f. 1953-1962 ella fyrr) - umleið 8,8 km
- Kvinnur / Menn Ultraveteranar (f. 1952 ella fyrr) - umleið 8,8 km
- Kvinnuunglingar / Mansunglingar (f. 1998-2001) - umleið 8,8 km
- Gentur / Dreingir (f. 2002-2006) - umleið 3,3 km
Rutan í ár verður tann sama sum seinasta ár, og hon inniber, at runnið verður á tveimum Norðuroyggjum, nevniliga Borðoynni og Viðoynni. Vaksin renna umleið 8,8 km og børnini umleið 3,3 km
Runnið verður frá Skúlanum á Fossánesi heim til ljóskurvina har snarað verðum til vinstru til Hvannasunds, so nakrar hundrað metrar heimeftir og oman brekkuna við ferjuleguna og so suður eftir framvið fjøruni eftir hugnaligu gøtuni suður til Kirkjuna har runnið verður niðan á Sundsvegin og so helt suður til endan av Sundsvegnum at venda. Harfrá verður so runnið norður til Byrgingina og tvørturum til Norðdepli og suðureftir Oyravegnum, sum gongur gjøgnum bygdina. Runnið verður til har sum vegurin kemur í Hvannasundsvegin (vegurin omanfyri Norðdepli) og tann vegin norður til Byrgingina og tvørtum og sama veg, men nú verður ístaðin snarað norðureftir tá komið verður niðan á Sundsvegin við Kirkjuna. Norður til Byrgingina og tvørturum, men nú verður snarað til høgru norður aftur til Skúlan har málið er.
Børnini renna somu rutu sum tey vaksnu til Kirkjuna. Tá snarað børnini norðureftir, afturímóti teimum vaksnu, sum snara suðureftir. Børnini renna so norður til Byrgingina, tvørturum hana og norður á mál við skúlan.
Í sambandi við renningina verða heiðursmerkir latin til nummar eitt, tvey og trý í øllum bólkunum. Sum vanligt er, so fer tilmelding fram á heimasíðuni hjá FÍF (www.fif.fo).
Freistin er fríggjakvøldið 9. februar kl. 22.00. Luttøkugjaldið er sum tað plagar, tvs. kr. 50 fyri vaksin og kr. 30 fyri børn. Eisini kann meldast til á staðnum hálvan tíma áðrenn start.
Luttakararnir verða bidnir um at møta við í Skúlanum á Fossánesi frá kl. 10.00. Startnummarið skal vera avheintað í seinasta lagi kl. 10.45. Í skúlanum er møguleiki fyri skifting og brúsubað. Eftir renningina verður ábit og heiðursmerkjahandan í kantinuni í skúlanum.
Treysti vónar at nógvir luttakarar verða við, tí renningin er samstundis motiónsrenning har øll kunnu luttaka.


text:
Sjálvvirkandi fóðurskipan frá JT electric
JT electric hevur ment eina fóðurskipan, ið veruliga brýtur upp úr nýggjum, í mun til verandi fóðurskipanir.
Í stuttum kann JT fóðurskipanin lata videokameraskipanina í ringinum avgera, hvussu nógv fiskurin fær at eta.
Tað er her stóra broytingin er, í mun til, hvussu flestu alarar gera í dag, teir brúka nógva orku upp á at fylgja við átinum í ringunum og innstilla síðani fóðurskipanina eftir tí. At hyggja í stórar telduskermar í nógvar tímar um dagin, er ein sera krevjandi uppgáva, og torført er at hugsavna seg so miðvíst, so leingi, um dagin.
Royndir í Føroyum sannførdu okkum um, at hetta kundi gerast sjálvvirkandi, so at teir sera dugnaligu føroysku alararnir kunnu brúka orkuna betur, við at fylgja við, at tøknin hevur røttu umstøðurnar í einum sera krevjandi umhvørvi á sjónum í Føroyum. Hettar tilsamans fer at gera, at minni fóður fer til spillis, og vakstrarpotentialið verður útnyttað næstan til fullnar, og úrslitini í Føroyum fara at vera uppaftur betur – tað eru fleiri, saman við JT electric, sannførd um.
Við tað at fiskurin fær júst so nógv fóður, ið hann klárar at eta, hvørki meira, ella minni, so ger tað, at tað er nógv minni fóðurspill, enn hvat tað var áður. Tað hevur stóra ávirkan á umhvørvið og eisini stóra peningaliga ávirkan. Royndir vísa, at framleiðslutíðin er eisini stytt, so har er aftur vinningur at fáa.
Eitt sera tíðandi samstarv í menningini var, at ein onnur føroysk fyritøka, Faroe Sea, hevur ment eitt forrit, sum greinar videomyndina og støðugt telur fóðurbollarar, sum koma niður ímóti kameranum. Hettar er grundarlagið fyri vitanini, nær fiskurin er mettur. Faroe Sea hevur eisini givið holla ráðgeving í menningartilgongdini.
JT electric hevur lagt seg eftir, at tað, ið verður ment, skal kunna setast saman við øðrum skipanum. So um ein alifyritøka ætlar at keypa hesa nýggju skipanina, so er bert neyðugt at skifta stýringina út. Á tann hátt kann tað vera eitt sindur lættari at fáa alifyritøkur at keypa skipanir frá JT electric.
SEINASTU TÍÐINDI
Almennur fundur um hópfígging (Crowdfunding)
Hópfígging er ein skjótt vaksandi fíggingarháttur hjá íverksetarum kring allan heim, men enn er h…
Leiðari í Filmshúsinum
Tina í Dali Wagner hevur 25 ára royndir frá Den Danske Filmskoles Efteruddannelse, har hon hevur…
Lissi á CIFF
Ein av nýggju sniðgevunum í Føroyum, Lissi Bjarnadóttir Andreassen luttók á CIFF 2017, sum bleiv…


text:
1916
Innihaldsyvirlit
Hendingar[rætta | rætta wikitekst]
- 1. januar - The British Royal Army Medical Corps nýtur fyri fyrstu ferð, givið blóð, sum hevur verið kølt niður og goymt til í neyðstøðu.
- 11. februar - Emma Goldman verður handtikin, fyri at halda fyrilestur um kynsliga fyribyrging í USA.
- 28. februar - Løgtingsval
- 7. mars - Týska bilverksmiðjan BMW verður sett á stovn.
- 21. mai - England flytur klokkuna til summartíð fyri fyrstu ferð.
- 15. juli - Flogfarsverksmiðjan Boeing verður sett á stovn undir navninum Pacific Aero Products.
- 21. august - Peru boðar frá neutraliteti í fyrra veraldarbardaga.
- 13. september - Mary, ein sirkusfílur, verður hongd í Tennessee í Amerika, fyri at óvart hava valdið deyða djórapassara síns.
- 16. oktober - Fyrsta kynsliga fyribyrgingarstovan opnar í Amerika.
- 7. november - Woodrow Wilson verður endurvaldur til forseta í Amerika.
Ókend dagseting[rætta | rætta wikitekst]
- apríl - Ljós sløkkjarin verður uppfunnin av William J. Newton og Morris Goldberg
- Summar OL í Berlin verður avlýst vegna fyrra veraldarbardaga.
List[rætta | rætta wikitekst]
Bókmentir[rætta | rætta wikitekst]
A Portrait of the Artist as a young Man hjá James Joyce
Ítróttur


text:
Niels Petersen
10.01.2017 - 22:36
Ítróttur > Ítróttur > Fótbóltur
Wayne Rooney eltir gamla málmetið hjá Sir Bobby Charlton, og tað fer nokk eisini at eydnast honum. Spurningurin er nokk bara um nær tað verður. Hóast Rooney ikki fekk mál sjálvur, so gjørdu viðleikararnir, Mata og Fellaini hvør sítt, so at United vann fyrru hálvfinaluna móti Hull 2-0.
United vann sær í kvøld eitt sera gott útgangsstøði til seinni hálvfinaluna, sum verður spæld á útivølli í Hull. United var tað betra liðið, men hóast tað, so gekk striltið at bróta seg gjøgnum tøttu verjuna hjá Hull.
Tað skuldi ganga 56 minuttir áðrenn hol kom á málskjótingina, og eins og móti Manchester City í farna umfari av EFL Cup, var tað aftur Juan Mata sum skoraði.
Hull royndi at svara aftur, men fekk ongantíð veruliga lagt trýst á United, og tá so Marouane Fellaini varð innskiftur kundi man rokna við, at hann kundi órógva nógv broyttu verjuna hjá Hull, og so varð. Tá tríggir minuttir írestaðu av vanligari tíð, bardi hann seg leysan við aftaru stong og skallaði bóltin upp um málverjan og í netið til støðuna 2-0.
Hull var undan dystinum í einari rættuliga undarligari støðu. Teir hava heili 9 leikarar uttanfyri vegna skaða, og ein afturat fór út í dystinum í kvøld. Nógvu skaðarnir viðførdu, at venjarin eitt nú mátti seta miðvallaran, fyrrverandi Tottenham leikaran, Tom Huddlestone at spæla miðverji.
Við so nógvum leikarum uttanfyri við skaða er tað nærum ógjørligt at klára seg móti United á útivølli, men innsatsurin var hóast alt á einari góðari leið hjá hart rakta Hull liðnum.
Í annaðkvøld verður hin hálvfinalan, millum Southampton og Liverpool spæld. Hetta er somuleiðis fyrsti dystur av tveimum.


text:
Sig nú sannleikan, Eyðgunn
Hóast Eyðgunn Samuelsen roynir at tváa sínar hendur, vil hon ikki siga sannleikan. Fakta er, at Javnaðarflokkurin minkaði pensjónina eftir boðum frá Jóannesi Eidesgaard, táverandi formanni í Javnaðarflokkinum
Landsstýriskonan í almannamálum roynir í einari grein á VP at tváa sínar hendur. Hon brúkar skitið vatn til hendur sínar, og sannleikin má fyri alt í verðini ikki koma fram.
Javnaðarflokkurin lækkaði grundarupphæddina
Eyðgunn vil so fegin geva Sambandsflokkinum skyldina fyri, at grundarupphæddin lækkaði.
Sambandsflokkurin var í samgongu við Javnaðarflokkin bæði í 2009 og 2010. Hetta var tíðarskeiðið, tá javningin varð lækkað. Sparingin var neyðug fyri at náa ásetingunum frá landsstýrismanninum í fíggjarmálum hjá Javnaðarflokkinum, Jóannesi Eidesgaard.
Boðini komu frá formanni Javnaðarfloksins, og tað má ikki nevnast, Eyðgunn.
Pensjónistar missa keypikraft
Nú tekur verandi samgonga grundarupphæddina frá pensjónistunum. Keypikraftin í pensjónini lækkar sum frá líður, típensjónin verður munandi minni enn lønargongdina í samfelagnum.
Hetta merkir, at 1000-krónuseðilin hjá Eyðgunn fer at hvørva við tíðini.
Øll vita, at tað tíverri er dýrt at búgva í Føroyum, og hetta fara pensjónistar at merkja í ólukkumát.
Skatturin hækkar
Samgongan við Javnaðarflokkinum á odda hækkar eisini skattin við 4.000 krónum hjá teirri eyðkendu arbeiðarafamiljuni hjá javnaðarløgmanni, og hjá barnafamiljum fer hetta at svíða.
Pengar á rulettuna
Onkursvegna roynir Eyðgunn at gera spurningin um pensjón og grundarupphædd til eitt slag av happadrátti ella rulettuspæl. Spurningurin hjá henni er, hvør kann leggja mest á tann reyða ella svarta blettin á rulettuni, og so skulu øll bíða í spenningi – ikki minst pensjónistarnir.
Veruleikin er jú, at Eyðgunn og flokkur hennara ger pensjónina til ein glantrileik, ið skal lumpa pensjónistarnar og taka keypikraftina frá teimum.
At hetta er vorðið politikkurin hjá Javnaðarflokkinum er óskiljandi, og sannleikin má fyri alt í verðini ikki koma fram.
Bárður S. Nielsen
Formaður í Sambandsflokkinum


text:
Morsninglar
Týning av morsniglinum – Góð ráð frá gartnaranum
Nógvastaðni í Runavíkar kommunu er morsnigilin “Arion lusitanicus” rættuliga komin fyri seg. Hann heldur serliga til í óslignum grasið, undir steinum o.a. staðni, har hann er vardur um dagin og kemur fram um kvøldarnar og dagar við regni og nógvari vætu í luftini.
Morsnigilin kann fara rættuliga harliga fram í urtagørðum og eta stórar mongdir av grønum plantum, sum eru gróðursettar til annað endamál enn til sniglaføði. Tað er serliga tær stóru mongdirnar av sniglum, sum gera, at hann sæst so væl og kann gera so stóran skaða.
Tað eru fleiri hættir at týna snigilin. Her eru nakrir hættir, sum kunnu brúkast um ikki annað til at halda talinum niðri:
- Gift: Ferramol og onnur sniglagift, sum fáast í handlunum. At leggja út við jøvnum millumbilum 3. til 5. hvørja viku. Les mannagongd á pakkanum fyri at fáa besta úrslit.
- Slá tað síða grasið. Tað kann vera grannin, sum ikki slær grasið so ofta, ella ósligin bøur, sum snigilin nørist og trívist í. Tað hevur við sær, at tað blívur so nógv til av honum, at hann ferðast inn í urtagarðarnar, har hann ikki er ynsktur. Um grasið verður sligið og koyrt vekk, verður umhvørvið turt, og hann fer ikki at kunna nørast líka væl. Síðani kann gift leggjast út.
- Fellur: Ymiskar sniglafellur kunnu fáast til keyps, eisini kann tað vera ein krukka ella annað ílat. Sniglagift ella øl verður vanliga koyrt í fellurnar. Í staðin fyri øl ber til at gera eina blanding av ger, sukur og vatn. Fellurnar verða so tømdar, so hvørt sum tær fyllast og nýggj gift, øl ella gerblanding koyrd í.
- Uppsamling av sniglum: Hetta gerst best um kvøldarnar. Samla sniglar upp við handskum í eitt ílat, koyr kókað vatn út yvir, klipp við saksi, salta ella forkom teimum á annan hátt.
- Salt: Eina lummalykt og eina saltbússu. So út at ganga túr í lendinum um kvøldið. Tá hetta er gjørt, er at taka ein túr á sama hátt einaferð afturat, tí tá eru aftur fleiri komnir fram. Eftir nøkur kvøld á hendan hátt, minkar talið. Tað má tó endurtakast við jøvnum millumbilum.
- Húsdjór: Moskusdunnur og hønur eta sniglarnar. Eitt par av moskusdunnum ella ein lítil høsnaflokkur heldur sniglunum vekk har tey ganga.
- Aðrir sniglar: Vínfjallasnigil “Helix pomatia” etur ikki planturnar í garðinum, men livir av sniglaeggunum hjá morsniglinum. Leopardsnigil “Limax maximus” tað sama. Meira kann lesast her: http://www.jenskjeld.info/DK_side/leopardsnegl.html
- Froskar sigast eisini at taka sniglar. Eru m.a nokkso vanligir í Nólsoy og aðrastaðni har teir eru settir út, sum halatussi ella smáfroskar.
Búgvi Róin, gartnari hjá Runavíkar kommunu


text:
Fyrsti skúlin á Strondum varð bygdur í 1887.
Frammanundan var skúli hildin í sethúsunum hjá Niels oman fyri Hoygarð. Lærari var Johs. Petersen í Saltnesi.
Í 1876 verður lærari settur í Sjóvar sókn. Tað er Jógvan Poulsen, sum kemur at halda skúla á Strondum, Skála og Selatrað. Hann er lærari til 1917, tá kemur Jóhan Poulsen, og er hann einalærari til1933, tá Chr Høj verður settur annarlærari. Í 1958 fer Jóhan Poulsen frá, Chr Høj verður 1.lærari og Edmund í Garði 2.lærari.
Frá 1933 til 63 eru 4 flokkar á Strondum. Øll hesi árini er tímatalvan óbroytt, t.v.s. teir báðir lærararnir hava tær somu lærugreinarnar í teimum ávísu flokkunum. Í 1963 kemur ein flokkur aftrat og í 66 aftur ein.
Tá koma Ámundur Berthelsen og Hjalgrím Poulsen til skúlan. Selatraðarskúli verður niðurlagdur í 1969, tá skúlin verður bygdur á Strondum og Magnus Nielsen, einalærari, kemur út í Stranda skúla at arbeiða.
Í 1969 varð, sum sagt, nýggjur skúli tikin í brúk á Strondum, og hevur hann eisini framhaldsdeild.
Umframt næmingar úr Sjóvar kommunu, so koma eisini næmingar av Skála, Skálafirði, Oyndarfirði og Hellunum at ganga í skúlanum.
í 1984 varð vaksið um skúlan, so nú vóru munandi betri umstøður.
Í 2011 er skúlin aftur útbygdur, nú er ein nýtt læraraumhvørvið gjørt, og ein bygningur við 7 skúlastovum er bygdur úr suðurendanum frá fimleikarahøllini.
Í Stranda skúla eru flokkarnir lagdir saman í deildir.
Byrjanardeildin eru flokkarnir 1.-3. fl.
Miðdeildin eru flokkarnir 4.-6.fl.
Hádeildin er 7.-10. flokk.
Umframt vanliga undirvísing er eisini tónleikaundirvísing í skúlanum.


text: Okkara stovnur var saman við 7 øðrum stovnum, einum skúla, Fountainhouse og Musikskúlanum við í verkætlanini "Ævintýraheimur". Vit arbeiddu við hvør sínum ævintýrið og gjørdu okkurt burturúr endurýtslutilfarið, sum vit prýddu viðarlundina við. Dagstovnurin á Hamrinum arbeiddi við ævintýrið um Hans og Gretu. Í Mai varð viðarlundin skapt til ein ævintýraheim í eina viku. Har var sjónleikur, tónleikur og annað spennandi at uppliva. Í Sms var ein framsýning um verkætlanina. Verkætlanin vann "Grøna gávan 2016" sum Etika letur á hvørjum árið til átøk sum eru til frama fyri umhvørvið.


text:
Søkt verður eftir starvsfólki til Kunningarstovuna í Runavík. Starvið er hálvtíðarstarv og verður sett 1. februar 2018 ella eftir nærri avtalu.
Runavíkar Kommuna yvirtekur 1. januar 2018 Kunningarstovuna í Runavík og Visit Runavík verður sett á stovn við tí høvuðsendamáli at menna og birta upp undir ferðavinnu sum vinnu, skapa mentanarligar upplivingar í økinum og veita góða tænastu.
Kunningarstovan er mannað við einum leiðara og tveimum starvsfólkum. Starvið á Kunningarstovuni er spennandi og fjølbroytt og er í tøttum samstarvi við aðrar deildir og stovnar í kommununi, umframt við vinnulívið og áhugafeløg.
Uppgávurnar fevna m.a. um:
• At veita vitjandi góða ráðgeving og tænastu
• At marknaðarføra Visit Runavík á talgildum miðlum
• Vanliga skrivstovuavgreiðslu
• Ábyrgd av bookingskipanini
• At samstarva við toymi og mentanardeildina um tiltøk
• At vera við til at røkja heimasíður og aðrar skipanir
• At orða stuttar kunnandi tekstir
Førleikakrøv
• Vit søkja eftir einum fólki, sum hevur áhuga fyri ferðavinnu og mentan.
• Vit ímynda okkum ein persón, sum er útvendur og tænastasinnað/ur
• Vit vænta, at tú hevur hollan málkunnleika; serstakliga í føroyskum, enskum og skandinaviskum máli.
• Tað er umráðandi, at tú dugir at væl at arbeiða sjálvstøðugt, hevur góðar telduførleikar, dugir væl at samskifta og hevur góð samstarvsevni.
• Roknskaparligt innlit
Setanarviðurskifti
• Talan er um hálvtíðarstarv. Starvsstaðurin er á Kunningarstovuni, Saltangará, Heiðavegur 26.
• Byrjanardagurin er 1. februar 2018, ella eftir avtalu. Fyrstu tríggir mánaðirnir í starvinum eru royndartíð.
• Løn og setanartreytir eru sambært sáttmálanum hjá Starvsmannafelagnum.
Freist v.m.
• Meira fæst at vita um starvið við at ringja til Marjuna Niclasen, leiðara, tel 237060 ella at skriva til marjun@runavik.fo, viðmerk “ Starvfólk til Kunningarstovuna”.
• Søk starvið á www.runavik.fo /Leys størv
• Umsóknin skal vera okkum í hendi í seinasta 30. des 2017.
Hesi talgildu skjøl vera viðfest umsóknini (pdf e.t.):
• Umsókn
• CV
• prógv
• mynd
• møgulig onnur viðkomandi skjøl sum viðmæli o.t.


text:
Almannaverkið hevur gjørt eina samstarvsavtalu við Klaksvíkar Svimjihøll um at nýta venjingarhølini í Svimjihøllini til venjingarhøli. Almannaverkið fer at nýta hølini til at veita borgarum, ið hava mist førleika, endurvenjing, so tey gerast so sjálvbjargin sum tilber. Almannaverkið hevur eitt toymi av 5 dugnaligum ergo- og fysioterapeutum, sum virka í Norðoyggjum og Eysturoynni, og fara hesir at fáa líka góðar arbeiðsumstøður í Klaksvík, sum tey hava í Runavík.
At veita endurvenjing til borgara í arbeiðsførum aldri, hevur veriđ ein raðfesting hjá Eyðgunn Samuelsen landsstýriskvinnu í Almannamálum, og við nýggja hølinum fáa borgarar í Norðoyggjum góðar umstøður at venja í.
Almannaverkið skal eisini takka Klaksvíkar Kommunu fyri vælvild og gott samstarv.


text:
Uttan bil
Umframt at Norröna veitir tær tænastur, tú hevur tørv á, er hon bílig at ferðast við.
Hóast tú ikki hevur bil við tær á ferðini, so skal tað ikki verða ein forðing at sleppa víðari. Bussur stendur klárur, tá Norröna hevur lagt at, at koyra teg niðan á tokstøðina, har tú so sleppur víðari til tína endastøð.
Hendan leinkjan hjá Rejseplan hjálpir tær lættliga at finna tíðir og møgulig skift við tok ella buss. Eisini finnur tú ferðætlan hjá bussinum, ið koyrur millum Hirtshals St. og terminalin her.


text:
Byggifrøðingar á Glasi26. januar 2018
Hósdagin 25. januar var prógvhandan á Glasi í sambandi við, at Jan Gaard, Rógvi S. Holm og Hallur Djurhuus eru blivnir byggifrøðingar. Útbúgvingin er eitt samstarv millum Glasir og VIA í Horsens.
Í løtuni ber til, at taka útbúgvingina Byggitøkni á Glasi, hon tekur 2 ár. Útbúgvingin gevur, aftaná 1½ ár, atgongd til byggifrøði útbúgvingina í Horsens, sum síðani kann takast uppá tvey ár.
Hetta verður gjørt sambært avtalu millum stovnarnar. Avtalan ber eisini við sær, at starvsvenjingin og høvuðsuppgávan kunnu avgreiðast í Føroyum, soleiðis, at tey lesandi bert skulu av landinum í eitt ár.
Teir tríggir, Jan Gaard, Rógvi S. Holm og Hallur Djurhuus eru teir seinastu higartil, sum hava nýtt hendan møguleikan og eru nú lidnir sum byggifrøðingar. Sum skilst eru fleiri ávegis.
Vit ynskja teimum trimum hjartaliga tillukku við prógvunum.


text: Grækarismessa 2010 er svørt og reyð. Við grafiskum prentum á vegginum og Black Sheep og Campari á borðinum, sæst tað í Steinprenti á Skálatrøð, har fleiri av teim vitjandi høvdu klætt seg í svart og reytt, tá latið varð upp fríggjadagin kl. 16. Jan Andersson beyð vælkomin og Carl Jóhan Jensen setti framsýningina við upplestri úr egnum tekstum og týðingum. Spennandi, at ein myndlistarlig framsýning tekur støði í tí reint estetiska. Kinna Poulsen valdi verkini, sum eru stein- og koparprent hjá ellivu listafólkum á grafiska verkstaðnum Steinprenti.


text:
Fólkaflokkurin í Sandoy ársaðalfund á Hotel Skálavík mikukvøldið 25. apríl kl. 17:30
Mikukvøldið 25 Apríl kl 17.30 verður aðalfundur á Hotel Skálavík.
Skrá sambart viðtøkum felagsins.
Sama kvøld kl 18:30 bjóðar Sandoyar Fólkafloks Felag til almennan fund undir yvurskriftini, "Nokk er Nokk".
Evnir á fundinum vera í millum annað.
Gjøld sum sitandi samgonga hevur lagt á føroysku familjurnar og á vinnuna, so sum bensin- og dieselavgjaldið á akfør, avgjaldið á smyrjiolju, vektgjaldið á akfør hækkar, heilsutrygdargjaldið, tinglýsingaravgjaldið, umhvørvisavgjald, eykaskatt til barsilsskipan, eykaskatt til samhaldsfasta og kringvarpsgjald.Ætlanin um at hækka samhaldsfasta enn einaferð. Talan er um fleiri hundrað millónir hvørt ár.
Við á fundinum vera Jørgen Niclasen, formaður Fólkafloksins, Jacob Westergaard, løgtingsmaður, Brandur Sandoy, varatingmaður og Marita Rasmussen, Vinnuhúsið.
Møti fjøllment.
Sandoyar Fólkafloks Felag


text:
Uppskot lagt fyri tingið um at javnseta økini í landinum í sambandi við arbeiðssteðg
Tá gjørdu nógvir politikarar vart við seg við hvøssum útmeldingum um málið. Tjóðveldi gjørdi greitt, at flokkurin ongantíð fer at taka undir við lóggeva um rættin hjá pørtunum á arbeiðsmarknaðinum at samráðast og fara í verkfall. Tí er einasti háttur at viðgera og loysa tann ójavna, ið tekur seg upp millum økini í landinum í sambandi við arbeiðssteðg, at partarnir samráðast um málið “í friðartíð”.
Tjóðveldi lovaði at leggja uppskot fram á ting um at fáa hesar samráðingar í lag. Tað er nú gjørt, og í dag varð soljóðandi uppskot lagt fyri tingið:
Uppskot til samtyktar
um at taka upp samráðingar um at javnseta økini í landinum við at tryggja sjóvegis samferðslu í støðu við arbeiðssteðgi
Løgtingið heitir á landsstýrið um beinanvegin at taka upp samráðingar við fakfeløg á almenna og privata arbeiðsmarknaðinum til tess at tryggja avtalur um, at økini í landinum verða javnsett tá um samferðslu ræður og sjóvegis samferðslan kann røkjast í støðum við arbeiðssteðgi á arbeiðsmarknaðinum
Viðmerkingar
Sáttmálasamráðingarnar millum feløg á almenna arbeiðsmarknaðinum øðrumegin og Fíggjarmálaráðið og kommunurnar hinumegin, eru júst lidnar, og tað eydnaðist tíbetur at finna semju, hóast útlit vóru fyri arbeiðssteðgi.
Í tí sambandi varð aftur varpað ljós á ein serstakan ójavna millum økini í landinum, tá arbeiðssteðgur er.
Afturvendandi hava støður tikið seg upp, har verkfall/verkbann raka serstakliga ójavnt kring landið, av tí at sjóvegis samferðslan til økir í landinum verður rakt umframt aðrar avleiðingar av arbeiðssteðgi.
Áður var størri partur av landinum raktur av hesum, men eftir at koyrandi er millum 85% av føroyska fólkinum, eru tað nú serliga Suðuroyggin, Sandoyggin, Nólsoyggin og partvíst aðrar oyggjar, ið verða raktar.
Tá arbeiðssteðgur hevur tikið seg upp – ella møguleikin fyri arbeiðssteðgi hevur ligið fyri í sambandi við sáttmálasamráðingar á bæði privata og almenna arbeiðsmarknaðinum – hevur av røttum verið víst á, at talan er um landsvegirnar hjá hesum økjum, ið verða rakt. Og at hesi øki tískil umframt at skula liva við avleiðingunum av arbeiðssteðgi fyri alt landið, verða tvífalt rakt, av tí at allir møguleikar fyri vanligari samferðslu, steðga.
At hetta hevur djúptøknar avleiðingar fyri fólk, familjur, vinnu og vøruflutning, er eyðsæð.
Harumframt er eisini talan um ein trygdarspurning, av tí, at fólk verða noydd at finna meira ella minni alternativar samferðsluvegir.
Tað hevur somuleiðis verið afturvendandi, at tá støðan er íkomin ella er væntandi, koma knappliga uppskot um at gera nakað við málið. Og landsstýrisfólk og løgtingsfólk siga seg vilja leggja upp í ein arbeiðssteðg við lóg. Men eins skjótt tykist málið at verða burturgloymt aftur, tá sáttmálar eru undirskrivaðir.
Fyri Tjóðveldi er tað sera avgerandi og eitt prinsippmál, at rættindini og skyldurnar á arbeiðsmarknaðinum verða avtalaðar við frælsum samráðingum á arbeiðsmarknaðinum.
Fer annar samráðingarparturin, ið hevur tann valdsmøguleikan – nevniliga landsstýrið – inn við lóg í eina arbeiðsósemju, so er arbeiðsmarknaðurin og frælsi samráðingarrætturin syndraður. Tá verða avleiðingarnar djúptøknar og møguleikarnir fyri eini siviliseraðari loysn á so grundleggjandi spurningum, skotnir langt út í framtíðina.
Málið um samráðingarrætt og verkfalsrætt á arbeiðsmarknaðinum, og hetta at javnseta økini í landinum viðvíkjandi samferðslu, skal sostatt loysast við samráðingum millum partarnar á arbeiðsmarknaðinum, áðrenn arbeiðssteðgur kemur í.
Sjálvsagt er tað so – eins og gjørt hevur verið á øðrum arbeiðsmarknaðarøkjum – at um fakfeløg ella fakbólkar skulu siga frá sær verkfalsrætt á einum øki, so krevur tað afturbering á annan hátt.
Tí er bert ein møguleiki: At landsstýrið tekur upp samráðingar við tey avvarðandi fakfeløgini á bæði almenna og privata arbeiðsmarknaðinum, ið eru avgerandi fyri sjóvegis samferðsluna, við tí endamáli, at gera eina avtalu um at javnseta økini í landinum, tá um samferðslu ræður.
Nú er møguleikin at gera hetta í “friðartíð” – og bert eitt ár er til komandi sáttmálasamráðingar.
Tí verður skotið upp, at Løgtingið tekur undir við fyriliggjandi uppskoti.
Vegna Tjóðveldi
Høgni Hoydal


text:
Sjúrður hevur tikið myndina
Eg eiti Sjúrður, eg eri 15 ár og búgvi á Glyvrum. Eg gangi í Skúlanum við Løkin. Eg havi eisini búð í Frankaríki í fimm ár. Vit fluttu heim til Føroyar aftur í 2008, og síðani tá havi eg spælt guittar, tikið myndir og so dámar mær væl at hugna mær saman við vinum.
Tingini eg hevði tikið við mær, um hús okkara hevði brent, eru tey sum mær dámar best, eri gleðast fyri og sum eg havi arvað eftir onkrum forfedra.
Ein reyður Ekomaster guittari frá 60unum, sum eg havi arva eftir abba mínum.Tann bláa guittarin, havi eg sjálvur bygt, eg elski at spæla uppá hann.Hesar LP pláturnar, havi eg keypt í onkrum endurnýslu handli, har eru bara tríggjar, men eg havi nógvar aðrar. Hatta eru mínar yndis. Kameraði vil eg hava við mær, tí at tað minnir meg á námsferðna við flokkinum, tí at eg keypti tað tá. Eg elski at spæla munharmoniku, og hatta er tann fyrsta sum eg fekk, og hon er við mær allastani. Mær dámar so væl føroyskar troyggjur. Hesa myrkamorreyðu troyggjuna, hevur langabbi mín átt. Bíblian. Eg fekk hesa bíbliuna tá ið eg breiv fermdur, og hana fari eg at goyma til mín síðsta dag.
Posted by Fjøllini Dansa at 21:58
Labels: Emilja
Subscribe to: Post Comments (Atom)


text:
Vælafturkomin
august:
Góðu foreldur
Vælafturkomin eftir feriuna - vónandi hava tit havt ein góða og deiliga feriu saman við tykkara børnum :)
Til øll tykkum nýggju foreldur, hjartaliga vælkomin niðan á Hamarin..
Sum tit eru blivin kunnaði um, so hava vit skipað okkum eitt sindur ørvísi í barnagarðinum nú eftir feriuna. Vit hava fingið eina "stovu" afturat, har tey 6 ára gomlu eru. Tað vil siga at vit hava umskipað okkara felagsstovu, soleiðis at tey 6 ára gomlu kunnu verða har. Vit hava valgt at kallað tey "Spírarnir". 13 spírar eru..Hetta er sjálvandi ein roynd, so vit eru spent at vita hvussu hetta fer at eydnast.
À Reynsstovu ganga nú 16 børn í aldrinum 3-5 ár og á Rossástovu ganga í løtuni 14 børn, eisini í aldrinum 3-5 ár.
Ì vøggustovunum eru ongar broytingar :)
At minnast til:
Ráðleggingardagur 4 novembur 2011. Tá er stovnurin stongdur.


text:
Eitt átak er júst farið av bakkastokki, har vit saman við SSP og teimum báðum bryggjaríunum Føroya Bjór og Okkara,
eins og Rúsdrekkasølu Landsins varpar ljós á spurningin, um foreldur
eiga at keypa rúsandi løg til tey, sum enn ikki eru fylt 18 ár.
Hugsjónin aftanfyri felags átakið er, at tað skal ikki vera ráðandi
rúsdrekkamentan, ið er fyrimyndin hjá børnum og ungum. Heldur eiga vit
at skapa eina mentan, har fyrimyndin er eitt virkið umgdómslív uttan
rúsdrekka. Her er umráðandi at arbeiða miðvíst fram ímóti, at at børn og
ung ikki smakka sær á ov tíðliga.
Leikluturin hjá foreldrunum er sera avgerandi, tá slík mynstur skulu
broytast, og tí verður vónað, at foreldrini fara at hugsa seg væl um, tá
ið tey halda, at tey skulu keypa rúsdrekka ella fyri tann skuld bjóða
sínum ungu rúsdrekka.
Nýggja átakið um ung og rúsdrekka hevur longu fingið umrøðu í
miðlunum. Í gjár var eitt lívligt kjak um spurningin í sendingini Góðan
morgun Føroyar, sum til ber at hoyra her.


text:
Byggiloyvi krevst til alla nýbygging, umvæling, umbygging, afturatbygging umframt broyting í nýtslu av bygningum, sum eisini ásett í kap. 1.1, stk. 1.
Eitt byggiloyvi skal vera skrivligt. Í byggiloyvinum kunnu setast treytir um, at kommunali byggimyndugleikin skal hava boð, tá ið ymisk stig av byggiarbeiðinum vera ella eru framd.
Sbrt. §10, stk. 5 í byggilógini fellur byggiloyvið burtur, um byggiarbeiðið ikki er byrjað í seinasta lagi 2 ár frá loyvisdegnum.
Kommunali byggimyndugleikin kann krevja at fáa boð um tey ymisku stigini í byggingini, fyri at tryggja kommunala byggimyndugleikanum møguleikan at hava eftirlit við byggingini í tann mun, kommunali byggimyndugleikin ynskir.
Í byggiloyvinum kunnu setast krøv um:
Ljóðmátingar verða gjørdar sbrt. vegleiðingunum í „SBi-anvisning 217, Udførelse af bygningsakustiske målinger“ og „SBi-anvisning 218, Lydforhold i undervisnings- og daginstitutionsbygninger“
Kravið um máting av lufttættleika er bara galdandi fyri bygningar, sum verða hitaðir upp til yvir 15 stig. Kravið um máting av lufttættleika eigur at verða sett í samband við alla nýbygging, tá bygningurin verður hitaður upp til yvir 15 stig. Kravið um tættleika er nærri lýst í kap. 7.2.1, stk. 4-6.
Kravið um skjalprógv fyri orkukarmin er bara galdandi fyri bygningar, sum verða hitaðir upp til yvir 15 stig. Kravið um skjalprógv til orkukarmin eigur at verða sett í samband við alla nýbygging, tá bygningurin verður hitaður upp til yvir 15 stig. Kravið um orkukarmin er nærri lýst í kap. 7.
Bygging kann takast í nýtslu, tá:
Royndin skal tryggja, at tær brunatøkniligu innleggingarskipanirnar hanga saman og virka samsvarandi brunatøkniligu ætlanini.


text:
Søkt verður eftir einum fólki til reinsitænastuna hjá IRF í meginøkinum, fyri tíðarskeiðið 12. juni 2017 til 25. august 2017.
Reinsitænastan hjá IRF hevur m.a. hesar uppgávur:
· tøma uppsamlingsbrunnar
· opa kloakkir
· heinta spillolju
· reinsa tangar og kjølar
· aðrar líknandi uppgávur
Hevur tú stóra koyrikortið, ert vanur at koyra lastbil, kanst arbeiða sjálvstøðugt og hevur góðan ordan, ert tú møguliga tann, vit søkja.
Øll skráseting hjá IRF er talgild, so neyðugt er við ávísum telduførleika.
Avloysarastarvið er lønt sambært sáttmála millum Kommunala Arbeiðsgevarafelagið og avvarðandi fakfelag.
Nærri fæst at vita um starvið við at ringja til IRF, tel 414243, og spyrja eftir Adelbert Ellingsgaard.
Umsókn skal vera okkum í hendi innan mánadagin 8. mai 2017. Umsóknin kann sendast til irf@irf.fo, ella við postinum til:
IRF
Víkarvegur 107
520 Leirvík


text:
Í oktober 2015 læt Endurnýtslan hjá Eysturkommunu upp. Í mun til áðrenn broytingina eru møguleikarnir nú gjørdir munandi betri at skilja ruskið, og harafturat hevur kommunan spart 272.000 krónur í rakstrarútreiðslum.
Í dag hevur Eysturkommuna eina snøgga og ruddiliga endurnýtslu í grótbrotinum í Norðragøtu.
Fleiri bilar kunnu koma samstundis við burturkasti, og tað eru nógvar ymiskar bingjur at lata í, so einfalt er at skilja ruskið. Møguleiki er at skilja í brenniburturkast, papp, jarn, timbur, køliútbúnað, vandamikið burturkast, tyrviburturkast, el-lutir, olju, greinar og annað.
Valdu felags og størri
Men soleiðis hevur tað ikki altíð verið. Eins og í nógvum øðrum miðalstórum bygdum, hava bæði Leirvík og Gøta havt hvør sítt lítla og heldur óskipað ruskpláss, har umstøður ikki hava verið nøktandi at skilja ruskið.
– Vit høvdu tvey ruskpáss, ið vóru rættiliga óskipað, har óviðkomandi kundu koma inn, og har ikki vóru góðir møguleikar at skilja. Vit valdu tí at niðurleggja tey gomlu ruskplássini, og at gera eitt felags og størri pláss, har eisini ber til at skilja ruskið, sigur Árni Jacobsen, fyrrverandi formaður í IRF og ein av politikarunum í Eysturkommunu, ið hevur arbeitt nógv fyri at fáa eina endurnýtslu.
Góðar umstøður
Nýggja Endurnýtslan varð gjørd í grótbrotinum í Norðragøtu. Hon er rúmlig, tað er einfalt at sleppa av við burturkastið, gólvið er betong, og til ber at spula og halda alt reint. Tað er hegn rundanum, gott ljós og góðar umstøður til ábyrgdarpersónin.
– Í fyrstuni merktu vit eitt sindur av ónøgd millum borgararnar í Leirvík, at teir skuldu koyra eitt lítið sindur longri enn áður við ruskinum, men tað lagaði seg skjótt, og nú haldi eg, at tey flestu eru glað fyri, at vit hava eina væl skipaða og nossliga endurnýtslu, har møguleiki er at skilja ruskið í nógvar ymiskar bólkar, sigur Árni.
Týdningarmikið at halda tað reint
Ábyrgdina av Endurnýtsluni hevur Jóhannus S. Petersen.
– Sum heild eru fólk dugnalig at skilja ruskið, og tey koma eisini og spyrja meg til ráðs, sigur Jóhannus.
Hann leggur dent á at hava tað ruddiligt og reint, tí so eru fólk eisini dugnalig at halda tað reint og skilja væl, heldur hann.
Spart 26 prosent
Umframt at hugsa meir umhvørvisvinarligt, og at hava tað reint, so hevur kommunan eisini spart fitt av pengum við at skilja ruskið betur. Til dømis verður nú alt timbur lagt í bingju fyri seg, og har er bæði lættari at stúva og bíligari at lata ta bingjuna til IRF í mun til aðrar bingjur.
So tað loysir seg – eisini fíggjarliga – at skilja ruskið. Í 2016 rindaði Eysturkommuna 774.000 krónur til IRF fyri at sleppa av við burturkastið. Árið fyri var kostnaðurin 1.046.000 krónur. Tað vil siga ein sparing á 26 prosent. Leggjast skal tó afturat, at í hesum tíðarskeiðinum hava onkrar prísbroytingar verið hjá IRF.
Kanna fleiri skiljimøguleikar
Arbeitt verður framvegis við at fáa fleiri møguleikar at skilja. Til dømis at fáa kvørn til greinar, so fólk kunnu lata greinar í kvørnina og taka kvarnaðu greinarnar heim við sær at nýta í urtagarðinum.
IRF fegnast um, at Eysturkommuna hevur fingið eina góða og væl skipaða endurnýtslu.
Les meiri um, hvussu ein kommuna kann skipa sína endurnýtslu, við at trýsta á her.


text:
4. mai 2017Nr. 52
Løgtingslóg um broyting í løgtingslóg um arbeiðsumhvørvi
(Um at strika formliga sambandi millum Arbeiðseftirlitið og Heilsufrøðiligu Starvsstovuna)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 70 frá 11. mai 2000 um arbeiðsumhvørvi, sum broytt við løgtingslóg nr. 18 frá 8. mai 2008 og løgtingslóg nr. 40 frá 13. mai 2013, verða í § 53, stk. 3 og 4 strikað.
§ 2
Henda løgtingslóg kemur í gildi dagin eftir, at hon er kunngjørd.
Í Tinganesi, 4. mai 2017
Aksel V. Johannesen (sign.)
løgmaður
Lm. nr. 53/2016


text:
4.5.18
Elsa Súsanna innleiðir ”Utøya”
Ole Wich tók myndin úr fullsetta Filmsfelagnum í gjárkvøldið, tá Elsa Súsanna Dalsgaard á nemandi hátt innleiddi sýningina við nýggja norska ungdómsfilminum Utøya 22. juli (Erik Poppe 2017). Elsa Súsanna hevur í mong ár verið operasangari í Oslo. Nú er hon flutt aftur til Føroya.
Havnar Bio heldur fram at vísa filmin Utøya 22. juli, sum altjóða ummælarar siga vera hin týdningarmesta í ár.
Utøya 22. juli varð fyrstu ferð sýndur á filmstevnuni í Berlin í februar í ár, har filmurin var í høvuðskappingini. 1500 journalistar og filmsummælarar úr øllum heiminum vóru møttir til sýningina. Eftir sýningina gav Screen International Utøya besta skoðsmál:
"It’s unlikely there will be a more harrowing or heart-breaking film at the Berlinale, or any film festival this year, than Norwegian director Erik Poppe’s real-time, single-take recreation of the slaughter of 77 people, including many teenagers, on the Norwegian island of Utøya on July 22, 2011."
Eisini norskir miðlar, teirra millum NRK og Aftenbladet, hava givið skakandi ungdómsfilminum besta ummæli.
Vit hava einki filmseftirlit longur, men í Danmark, har filmurin varð frumsýndur samstundis, er Utøya 22. juli loyvdur at sýna fólki, sum eru 15 ár og eldri.
Næsti filmur í Filmsfelagnum er hin finski Ókendur hermaður (Aku Louhimies FIN 2017 132 min). Hetta er best umtókti filmur í finskum biografum beint nú.
Leikstjórin Aku Louhimies (f.1968) hevur gjørt filmin við støði í kendu skaldsøguni hjá Väinö Linna (1920-1992) frá 1954 við sama navni.
Ókendur hermaður er um kríggið millum Finnland og Russland frá 1941-1944, Framhaldskríggið, tá finnar gingu saman við Týsklandi at vinna mistar landspartar sum Karelia aftur frá Sovjettrusslandi. Hetta er triði finski filmur, sum er gjørdur úr somu søgu um ókenda hermannin,"Tuntematon sotilas". Hinir filmarnir eru frá 1955 (Edvin Laine) og 1985 (Rauni Mollberg).
Týsdagin 15. mai er høvið at síggja oftast filmaða og best dámda finska filmin í Filmsfelagnum mitt í Havn - ein krígsfilmur við natúrligum ljósi og donskum undirteksti. Filmar í felag, tað er Filmsfelagið!
at 6:30 AM


text:
Havnar Handverksmeistarafelag varð sett á stovn tann 15. Mars í 1932, og er sostatt elsta meistarafelag í landinum. Havnar Handverksmeistarafelag er limur í Føroya Handverksmeistarafelag, sum m.a. veitir ráðgeving í ABF06, er virkið í næmingaviðurskiftum, stendur fyri lønarsamráðingum og arbeiðir við at fáa semjur, tá trætumál taka seg upp. Havnar Handverksmeistarafelag stuðlar Føroya Handverksmeistara felag í hesum tiltøkum, umframt at veita fólk og vitan til arbeiðsbólkar, sum virka fyri at stimbra um umstøðurnar hjá handverksmeistarum.
Havnar Handverksmeistarafelagið arbeiðir fyri at styrkja um umstøðurnar hjá handverksmeistarum at reka vinnu. Felag skipar fyri limatiltøkum bæði á fakligum støði og fyri at fjálga um samanhaldið meistaranna millum.
Felagið hevur á leið hundra limir.


text:
Persónligur stuðul til børn
Børn og ung við serligum avbjóðingum, so sum virkistarn, likamligt ella sálarligt brek, kunnu vegna teirra skerjingar hava tørv á stuðli í gerandisdegnum. Tá barn ella ungur hevur serligan tørv, kunnu hesi viðurskifti ávirka støðuna hjá allari familjuni.
Talan kann sum dømi vera um barn, sum vegna brek fær bjóðað dagtilboð, tá barnið ikki fær gagn av at vera í kommunalu dagansingini, um barn sum hevur tørv á frítíðartilboði eftir skúlatíð eftir at kommunala frítíðarskúlatilboðið endar, ella vera um unglinga, sum hevur tørv á serligum stuðli aftaná skúlatíð.
Dømir um stuðulsfyriskipanir:
- Stuðul í heiminum
- Dagtilboð
- Frítíðarklubbar
- Umlætting
- Náttarvakt
Stuðulsfyriskipaninar eru býttar sundur á økini menningartarn, fjølbrek og autisma/ADHD. Stuðulsfólkaskipanin fyri børn virkar eftir § 32c í forsorgarlógini.
Er tørvur á hesi tænastu, er tað skal tú venda tær til Viðskiftadepilin í Almannaverkinum í tínum øki.
Dagført tann 06-12-2013


text:
Frķtķšartilboš ķ Vįgi er partur av eind 11 ķ Trivnašardeplinum.
Samband fęst viš eindarleišsluna her
Frķtķšartilbošiš heldur til ķ Bųgųtu ķ Vįgi. Frķtķšartilbošiš er ętlaš bųrnum viš menningartarni ķ aldrinum 7-18 įr, sum hava tųrv į stušli til at mennast sosialt, sįlarliga og mįlsliga. Frķtķšartilbošiš er opiš gerandisdagar aftanį skślatķš til kl. 17.00. Tį skślin er stongdur er opiš kl. 8.00-17.30 ella eftir tųrvi.
Starvsfólk fara eftir bųrnunum og teimum ungu ķ skślanum, og foreldur ella avvaršandi heinta sjįlvi bųrnini/tey ungu ķ Frķtķšartilbošnum.
Dentur veršur lagdur į at hava ein skipašan gerandisdag ķ Frķtķšartilbošnum. Arbeitt veršur viš at menna bųrnini og tey ungu ķ sosialum leišreglum, soleišis at tey kunnu mennast og virka ķ felagsskapi og gerast meira sjįlvbjargin.
Ķ Frķtķšartilbošnum er ymiskt į skrįnni, sum t.d. ymiskt ķtriv, mįla, tekna, spęla spųl, lesa sųgur og annaš, sum kann menna motoriskar og bókligar fųrleikar. Dentur veršur lagdur į at verša uttandura hvųnn dag.
Frķtķšartilboš ķ Vįgi
Bųgųta 41
900 Vįgur
Tlf. 287814
Dagført tann 14-12-2017


text:
Vestmannaoyggjarnar
Vestmannaoyggjarnar liggja 14 km suðurvestan fyri Ísland. Oyggjarnar eru 15 í talið og innihalda eisini 30 klettir og skerð. Oyggjarnar eru av vulkanskari upprunnaði og tað er yvir 10.000 ár síðani, tær risu upp úr havinum. Tað verður meint, at tær vóru búsettar árin Ísland bleiv í sínari tíð, men enn er hetta óvist. 2 prosent av fólkatalinum í Íslandi búgva á Heimaoy, sum eisini er tann størsta og einasta búsetta oyggin av vestmannaoyggjunum. Har búgva umleið 5.000 fólk og høvusframleislan er fiskur, tvs. toskur og turrfiskur. 12 prosent av samlaða útflutninum í Íslands kemur úr Vestmannoyggjunum (Heimeay). Tað er eisini eitt ógvuligani áhuganivert ferðamannaumráði, serligani aftaná vulkanútbróti í 1963, tá ið oyggin Surtoy rós upp úr havinum. Hetta fenomeni, vakti sera stóran áhuga fyri vísindafólk kring knøttin. Serligani fyri vísindafólk í kanna mál, sum tildømis, jarðarskorpuna, lava og havbotnin.


text:
Samgongan og akademiska arrogansan
Politikkur14-11-2017 - 08:21 - Jóanis Albert Nielsen
Samgongan fann skjótt 6,8 mió. kr til háútbúnar akademikarar, sum enntá sluppu at seta sínu egnu løn (vinirnir hjá Kristinu Háfoss og Tjóðveldi), men tá tað kemur til sjúkrarøktarfrøðingarnar, eru eingir pengar!
Tá námsfrøðingarnir fóru í verkfall í 2012, segði Bjørt Samuelsen m.a.:
"Púra óneyðugt verður stórur partur av samfelagnum lagdur lamin. Landsstýrismaðurin í fíggjarmálum tykist ógvuliga trekur at samráðast við Pedagogfelagið, og tá tað loksins í vikuni var samband millum partarnar, hevði landsstýrismaðurin ikki nakra veruliga loysn við til samráðingarborðið...
Ósemjan millum partarnar er alt ov lítið til, at tað kann forsvarast, at samfelagið í stóran mun verður lagt lamið."
Nú hoyrist einki frá tjóðveldi. Tað er kvirt sum í grøvini. Deildir verða stongdar, sjúklingar reka fyri vág og vind, familjur og avvarðandi sita stúrin, tí hvat nú um tey hava tørv á sjúkrahúsinum, men eingir sjúkrarøktarfrøðingar eru at taka í móti teimum!
Samgongan er hvørki til at høgga ella stinka í. Tey nokta at geva sjúkararøktarfrøingunum hægri løn.
Sama samgonga hevði ongar trupulleikar við at finna 6,8 mió. kr. til háútbúnar akademikarar, sum ikki hava nakra sum helst funktión í samfelagnum, men tá tað kemur til sjúkrarøktarfrøðingarnar, ið ikki verða góðtiknir í akademiskuelituni, verður landið lagt lamið. Rættið skeivleikan, siga tey. Einki problem. Takið pengarnar frá akdameiskuelituni og gevið teir til sjúkrarøktarfrøðingarnar. Tað er solidariskt.
Og enntá útreiðsluneutralt!


text:
Hósdagin 28. september kl 16:00 skipar KT-felagið, við serfrøði úr Bretlandi, fyri heimleiðistiltakið við fokus á GDPR – persónsdatalógina
Frá globalu ráðgevingsfyritøkuni Winterhawk Consulting, koma bretsku serfrøðingarnir Steve Hewison (CEO, Managing Director) og Cavan Arrowsmith (Chief Technology Officer) til Føroya at leggja fram um hvørja ávirkan persónsdatalógin kemur at hava. Tað verður Cavan Arrowsmith, sum kemur at hava sjálva framløguna.
Tiltakið er ókeypis og er fyri limir í KT-felagnum. Tó er avmarkað pláss, og tí er neyðugt at boða frá hvussu nógv fólk koma frá tykkara fyritøku. Boðast kann frá á industry@industry.fo


text:
Føroyskir sangtekstir
- Á bønum blómur blunda
- Á fríðum fjalli Jesus stendur
- Á høgum fjalli Jesus stendur
- Á skaparmorgni fyrsta
- Á vára lívsleið koma løtur
- Aldri tann dagur úr huga mær rennur
- Algóði faðir! gev oss magn og megi
- Algóði Gud, tú ver mær hjá
- Andi Guds í forðum lá
- At biðja tú meg læri
- At trúgva er at níga
- Av himni hátt í mannahold
- Av náði Guds barn eg var vorðin
- Av øllum ber í hesi verð
- Av tíni stóru miskunn, Harri kæri
- Av trúgv aleina
- Ævig, dýrmett, hægsta vera
- Bjarga teim druknandi
- Blás nú í lúður og boðini ber
- Boðini berið um verøld glað
- Brátt náttin hin langa er liðin
- Dagsins ljós í kvøldarský
- Dagur líður, fagur, fríður
- Drottin, Guds sonur, sum dustið mítt bar
- Eg eigi ei meg sjálvan, nei Jesus eigur meg
- Eg elski teg, Jesus, eg eri nú tín
- Eg eri ferðabúgvin
- Eg Golgata, tann gamla heyg
- Eg kveiki kertur mínar
- Eg leitaði tystur at lind teirri har
- Eg livi, og tit skulu liva
- Eg uppreisnin og lívið eri
- Eg veit ein veg, sum ber meg til bjørtu himnaborg
- Eg veit um himna bjørtu borg
- Eg vil meg sjálvan geva
- Eg vil prísa tær, o Jesus
- Eg, Jesupápi, takki tær
- Ei langt, ei langt frá Guds ríki
- Ei nakað her á foldum kann
- Ei nakar her sær sjálvum livir
- Ei nøkur nátt so svørt kann verða
- Ei størri undur hevur heimur skoðað
- Ein aftnandi dag, bert skamma stund
- Ein húsbóndi á morgni býður
- Ein kvinna, ið var havd á mongum munni
- Ein longsul býr í hvørjum barmi inni
- Ein sang eg í sál míni goymi
- Ein skuldabundin tænari eg eri
- Ein vallari so lítil
- Enn hvørvur ár, o, Harri kær
- Enn lýsir tað lívsins ljósið
- Eru tit mítt ljós í verð
- Førdur varð Stefan, Guds vitni, til jødiska ráðið
- Fræ í frosti svevur
- Frælsi er ikki at loysa øll bond
- Friður á fold
- Gev tú, at móðurmálið mítt
- Gott sáð í veltuna Gud hevur sáað
- Gud er kærleiks keldan blíða
- Gud myndaði meg, tá ið gitin eg var
- Gud, til tín mín tøkk skal leita
- Gud, vár faðir, lov og prís
- Guds kirkjulið er heimsins størsta undur!
- Halganarklæðið hevði eg mist
- Harri, lat einki mær veingirnar binda
- Heilagi Andi, í bøn vit nú níga
- Heimsins lukku royndi eg at vinna mær
- Her Harrin kom í mansins mynd
- Her savnast vit nú um títt orð
- Hin mæta morgunstundin
- Hjá einglum vil eg vera
- Hjá heiminum Kristus ein meinbogi var
- Hoyr gleðiboðskap tann, sum hægstur er
- Hoyr tú hjartans bøn nú mína
- Hoyr, Kristus, kanst tú siga mær
- Hoyr, Kristus, kanst tú siga mær
- Hoyr, tú máttleysa sál á tí friðleysu leið
- Hvat barst tó á í nátt
- Hvat halda tit um Krist?
- Hví ert tú, sál mín
- Hví liva vit várt lív á foldum?
- Hví var hesin beður búgvin
- Hvør hugar ikki barnaheimið
- Hvør man í Himli størstur vera?
- Hvør tann, ið trýr, tá ið hann hoyrir orðið
- Hvør vakurt er ikki sólarris
- Hvør vil við til himmiríkis
- Í barmi mær býr einki gott
- Í Dekapolis Jesus gekk ein dagin
- Í eyðmýkt her eg nígi niður
- Í eystri reis upp sólin skær
- Í góðsku síni Gud oss gav
- Í Guds hús tveir mans fóru
- Í Harrans hús tvey eldri fólk sær leita
- Í henda halga Harrans sal
- Í Jesu Kristi ert tú vorðin
- Í Kána varð eitt merkisbrúdleyp hildið
- Í Kristi ílatin vit eru vorðin
- Í Náin einkarsonur út varð borin
- Í oyðimørk ein mannamúgva situr
- Í sól og í mána og stjørnunum við
- Í tólv ár blóðsjúk kvinna
- Í upphavi var orðið fyrst
- Innast í sál eg ein longsul beri
- Jerúsalem, Guds halga stað
- Jesunavnið einans kann
- Jesus Kristus eg teg biði
- Jesus mildi, vís títt vald
- Jesus neyð vára alla sá
- Jesus nýtti fornan sið
- Jesus, vinur mín tann besti
- Kærleiks Gud í himni høga
- Klettar og fjøll einaferð skulu svíkja
- Kom tú ei við hevnd í hjarta
- Kring Harrans himnatrónu stendur skrýtt hitt frelsta lið
- Kristus sum reisti sítt ríki á jørð
- Kristus, vilt tú krossin halda
- Kvøldarskuggar um foldina fara
- Lat bert kuldan fjala fold
- Lat meg altíð sjá teg, Jesus
- Lær meg, o Jesus, teg at kenna
- Legg tú á dýpið eftir Jesu orði
- Leiddur fór Símeon gamli av Heilagum Anda
- Liðin eru barnaár
- Lík áarstreymi tíðin er
- Líkt tíggju moyggjum er Guds ríki
- Lívið alt skiftir sum veður og vindur
- Lyfti tíni, kæri faðir
- Mær er sagt um ein Stað í tí Høga
- Mær leingist hin staðin at síggja
- Meg Kristus kallað hevur
- Meg leiða Harrans hendur
- Mín frelsari livir, o sælasta troyst
- Mín Harri Jesus, hvar fert tú?
- Mín hond er so lítil og veik
- Mín Jesus, kunnugt tað er tær
- Mín sál, Gud, lov og tøkk tær beri
- Mín sál, tín songur ljómi
- Miskunna mær, Gud, tí misgerð mín
- Mítt hjarta stynjar av trega
- Mítt høvur, Gud, eg nígi
- Mong ríkfólk miklan pening løgdu
- Nei, eingin er sum Jesus
- Nú árið er liðið í aldanna skeyt
- Nú dagur setur, sólin søkk
- Nú er lagaliga løta
- Nú gleði er í døprum hjørtum
- Nú gulnar gras um heiðar
- Nú hevji barnamál seg hvøll
- Nú komin er til handa
- Nú ljómar dýrdardagur
- Nú megi mín og evni fjara
- O, Drottin, ljós og lívið mítt
- O, Harra Gud, lat hjá oss vera
- O, Harri Jesus, hjá oss ver
- O, Kedronar løkur
- O, ljósins Gud, lov veri tær
- O, sæla stund, tá dýrdareygu síggja
- O, sælasti dagur, tá brúðrin skal síggja
- O, særda sál, sum fallin er í fátt
- O, signaði staður í Eden tí nýggja
- O, stóð eg bert á himnagrund
- O, tú, sum uttan Jesus gekk
- O, veldis Gud, eg undrandi má skoða
- Onkur skal stíga um himnalið
- Orð títt, Drottin, leið oss vísi
- Prísið Gudi mikli einglaherur
- Sælur er maður
- Sært tú á krossinum Jesus
- Sí nú, Sion, sært tú ei
- Sí, tað Guds lamb við barnaeygum blíðu
- Sigurshátíð sæl og blíð
- Skal kærleiki í royndum stá
- Skín á himni fríður, fagur
- Skín, Guddóms sól, á hugahimni mínum
- Slá á tínum hørpustreingi
- So lækkar lívið her í tíðarhavið
- So mangan eg síggi, at bylgjurnar bróta
- So mangan myrkt er mansins hjarta
- So mangan vit tað mega sanna
- So mangt í verð man neyðugt vera
- So mangur her á fold vil hirði verða
- So mangur spyr: Er hjálp at fá
- So mong aleina kenna seg
- So snimma eg teg sanna Gud mín kendi
- So troystarleyst tað er í eygum várum
- Spitalskir tíggju mans í fylgi gingu
- Statt upp, mín sál, tú degning sær
- Sum húshaldarar Guds vit liva
- Sum sáðkornið á vársins degi
- Sum snarljós bjart í eystri skín
- Sum sólarljós av himni høga
- Sum sólarris á himni høga
- Sum tíðin skundar sær avstað
- Sum tíðin titar, øldir fara
- Sunnumorgun glað so vakni eg
- Tá lívsins grundvøllur kann tykjast rilla
- Tá trúgvin í harðveður kemur
- Tað er gott at vera Jesu lítla lamb
- Tað er so svárt at skilja
- Tað húsið, sum á Krist er bygt
- Tað kostar meir, enn tú í huga hevur
- Tað tykist, sum at mong nú munnu hóma
- Tak meg, Jesus, í tín favn
- Tann heimur, Harrin skapað hevur
- Tann trúgv, ið Jesus fevnir
- Tann verøld vit við eygum skoða
- Tær, góði Gud, vit lov og tøkk her veita
- Tey bóru børn til Jesus
- Tey jólini fyrstu var dýrmett at sjá
- Til jarðar eingin spurvur fellur
- Til kvøldmáltíð í himli háa
- Til tín eg leiti, loysnari mín góði
- Til tollbúðina Jesus gekk
- Tøkk, Faðir, fyri náttarblund
- Tøkk, Jesus Krist, mín frelsari
- Tøkk, kæri Krist
- Trúgv er leiðin til Guds náði
- Tú bart meg, o Gud, áðrenn ljósið eg sá
- Tú fyri heimi tínum bið!
- Tú heimsins ljós, Guds sólin skær
- Tú kennir væl klettin
- Tú møtti oss, Jesus, við bað títt á sinni
- Tú signi, Gud, oss hesa stund
- Tú signing ber á øllum leiðum tínum
- Tú skapti okkum, himnafaðir
- Tú ungdómur fríði
- Tú, Gud, ert mikil, annað alt er smátt
- Tú, Gud, sum veitst og gevur alt
- Tú, Jesus, ert vegur til himmalsins heim
- Um aldur og ævir so ert tú, o Gud
- Um holdið liggur lágt
- Um stundum her á fold vit mega sanna
- Upp, túsund ára tjóð
- Úr bygdini kom kananeisk kvinna
- Úr fylginum ein seyður mundi fara
- Vallari, sjá himin fjara
- Vár dýrabara móðurjørð
- Varið tykkum! Harrin okkum biður
- Ver tú, Gud Faðir, Faðir mín
- Verði ljós, verði her ljós
- Við Ádami kom syndin her til foldar
- Við arvasynd eg gitin var
- Við borð títt, kæri Harri Krist
- Við Jerikovegin ein biddari sat
- Vinir Guds á ongum sinni møtast skulu síðstu ferð
- Vinir Guðs á ongum sinni
- Vit ákalla teg, o, faðir, um frið
- Vit hava funnið! Lærusveinar søgdu
- Vit páskahátíð halda
- Vit slættið øll nú Harrans veg
- Vit standa á kletti, sum skakast ei skal
- Vit venda okkum, Gud, til tín
- Vit vita, at Jesus skal koma í ský


text:
Yvirlit yvir tíðindi
Viðmerking til 5. part í sendirøðini “Gud signi Føroyar.”
Skúlastýrið og leiðslan í Frískúlanum Kelduni vilja
hervið koma við nøkrum viðmerkingum til sendingina “Gud signi
Føroyar,” sum var send hóskvøldið 12. apríl.
Sí leinkju:
Felags foreldrafundur
Mikukvøldið 28. febr. kl. 19 skipar skúlastýrið fyri felagsforeldrafundi í stóra sali. Sálarfrøðingurin Tórfríð Danielsen hevur ein fyrilestur um evnið: "Tann góða relatiónin - hvussu tulka vit atferðina hjá okkara barni?" Tað verður borðreitt við ka…Les meira ˇ
Kunnandi fundur um Frískúlan Kelduna 24. jan.
Kunnandi fundur verður mikudagin 24. januar kl. 19. Foreldur og avvarandi hjá børnum í forskúlaaldri og 1. flokki 2018/19 verða boðin til kunning um skúlatilboðið í Frískúlanum Kelduni. Møguleiki verður eisini fyri at innskriva børn í forskúla o…Les meira ˇ
Jólini 2017
Vegleiðandi ætlan kann síggjast
her.
Nú nærkast jólahøgtíðin og tað setir eisini sín dám á skúladagarnar í de…
Barnaormur staðfestur
Vit hava aftur fingið óynsktar gestir í skúlanum. Tilburður av barnaormi er staðfestur. Vinarliga kunnið tykkum um tað á heimasíðuni hjá Apotekinum:Les meira ˇ
Ráðstevna 8. november
Mentamálaráðið og Nám skipa fyri ráðstevnu fyri øllum
lærarum í Norðurlandahúsinum 8. novembur. Tí verður ongin
skúlagongd.
Men vit hava valt at h…
LÚS - LÚS -LÚs
Lús er funnin. Vit fara at heita á øll tykkum foreldur at kanna,
um barnið er smittað við lús.
Office 365
Mentamálaráðið hevur gjørt av at niðurleggja FirstClass, og
at allir skúlar í Føroyum nú skulu nýta Office365 til
teldupost.
Filmur um, hvussu næmingar rita inn á skipanina sæst her: https://youtu.be/WsAh…
Skúlamyndir 19. sept :-)
Kæru foreldur
Nú eru skúlamyndir aftur á skránni. Tað er Per á Hædd, ið kemur at taka myndir. Allir flokkar taka mynd 19. septembur. Peningurin skal flytast á kontonummar 9181 – 163.212.6. Havið kvittan við til flokslæraran í se…
Skúlabyrjan 17.18
Farið verður aftur í skúla mikudagin 16. august. Allir
næmingar møta í stóra sali í Kelduni kl. 13. Foreldur eru
vælkomin at vera við. Bussurin koyrir kl. 14.45.
Skjal fyri skúlagjald kann útskrivast og latast skúlanum við skúlabyrjan
Starvsfólk til Frískúlan í Kelduni
Frískúlin, Keldan søkir eftir hesum hesum størvum fyri
skúlaárið 2017/2018.
1 lærara í tíðaravmarkað starv vegna lækkað tímatal, serligan tørv og møguligar avlopstímar. Endaliga tímatalið verður ásett eftir 1.okt.
2 lærarar fyri læra…
Felags foreldrafundur
Mikukvøldið 5. apríl skipar skúlastýrið fyri felags foreldrafundi kl. 19 í stóra sali. Gitte Klein heldur fyrilestur við heitinum: "Nútíðarsamfelagið, og hvat tað krevur av børnum."Les meira ˇ
Trivnaðarætlan viðgjørd og dagførd feb. 2017
Seinasta mánan hevur frískúlin arbeitt við at viðgerða og dagføra trivnaðarætlanina fyri skúlan. Hetta er gjørt útfrá nýggjari gransking og eftir leisti, sum Mentamálaráðið hevur ásett øllum skúlum í Føroyum at gera. Trivnaðarætlanin sæst undir bjálk…Les meira ˇ
Kunnandi fundur um forskúla
Hósdagin 26. januar kl. 19 verður kunnandi fundur um forskúlan. Møguleiki verður eisini at skriva barnið upp til skúlaárið 17/18.Les meira ˇ
Innskriving í 1. flokk 19. januar 2017
Innskriving til komandi 1. flokk 2017/18 verður í Frískúlanum,
Kelduni hósdagin 19. januar kl. 15-17.30. Vinarliga havi
dóps- ella navnaseðil við.
Frískúlin Keldan er ein kristin frískúli, har dentur verður lagdur á kristnu virðini. Okkara…


text:
· Næmingarnir skulu vísa sømiligan atburð bæði í tíma og fríkorteri.
· Vit møta rættstundis.
· Hvønn morgun er felags morgunsangur.
· Næmingarnir skulu vera á skúlans øki í skúlatíðini.
· Næmingarnir eru úti, tá veðrið er til vildar.
· Lærararnir fylgja næmingunum út úr stovuni, og taka móti teimum, tá teir koma inn aftur.
· Garðvakt er, áðrenn skúladagurin byrjar og í øllum fríkorterum.
· Næmingarnir hava góðan og sunnan matpakka við.
· Næmingarnir lata seg úr skónum í gongini, og seta teir upp á pláss.
· Skúlin hevur røklaskipan í øllum flokkum, har næmingarnir skiftast um at hava ábyrgd av flokshølinum.
· Undirvísingartímatali næminganna um vikuna í hvørjum flokki er sambært §19 í fólkaskulalógini.
· Um skúlaleiðarin heldu, at góðar grundir tala fyri tí, kunnu tímar flytast millum flokkar.
· Tíma- og lærugreinabýti verður gjørt eftir hesum leisti.
· Í løtuni eru vit ein 3-flokkaður ársbýttur skúli.
· Skúlaleiðarin ger av hvørjir flokkar ganga saman. Hetta verður gjørt soleiðis, at næmingarnir kunnu fáa best møguligu undirvísing burtur úr tímajáttanini, sum skúlin fær.
· Skúlaleiðarin ger uppskot um, hvørjum lærugreinum og flokkum hvør einstakur lærari skal undirvísa í. Um tað ber til, skal skúlaleiðarin ganga ynskinum hjá læraranum á møti.
· Á hvørjum ári ger skúlin ársætlan, sum verður løgd fyri skúlastýrið.
· Lærarin velur teir arbeiðshættir, ið hann metir hóska og uppfylla endamál skúlans
· Eina til tvær ferðir um árið hava vit evnisviku ella skeið.
· Næmingarnir fara til Klaksvíkar at svimja.
· Um næmingar skulu steðga eftir í Klaksvík, skulu foreldrini boða skúlanum frá.
· Næmingar, sum eru áhugaðir í tónleiki, hava møguleika at ganga til undirvísing í onkrum ljóðføri í musikkskúlanum.
· Flokslærarin ger eina lýsing av einstaka næminginum, og skúlaleiðarin sendir umsóknina til Sernámsdepilin. Ætlan verður gjørd fyri játtaðar tímar.
· 13% av næmingatali skúlans verður nýtt til miðfirraðar tímar.
· Skúlaleiðarin ger av, saman við hinum lærarunum, hvussu hesir tímar verða nýttir.
· Tímarnir kunnu brúkast til einstaklingaundirvísing uttanfyri flokkin, stuðul í flokkinum, bólkastuðu í flokkinum ella bólkastuðul uttanfyri flokkin.
· Næmingarnir í 6. og 7. flokki fara til skrivliga og munnliga roynd í mai/juni mánaði.
· Næmingafráverur verða førdar í dagbók/protokoll floksins.
· Skúlaleiðarin kunnar javnan skúlastýrið um næmingafráverur.
· Flokslærarin hevur heimild til at geva næmingi frí upp til 2 skúladagar.
· Er talan um longri fráveru, skal skúlaleiðarin geva loyvi til tess.
· Um næmingur er sjúkur, skulu foreldrini siga frá við at ringja ella senda sms-boð.
· Avtalað millum skúlaleiðara og viðkomandi prest, hvussu næmingarnir ganga til.
· Næmingarnir fáa frí, um foreldrini biðja um tað.
· Tá jarðarferð er í bygdini, sleppa næmingarnir heim kl. 11.30.
· Leila Olsen er heilsufrøðingur í skúlanum.
· Allir næmingarnir fara til skúlatannlækna í Klaksvík.
· Sunnan matpakka við í skúla.
· Foreldur hava fráboðanarskyldu, um barn teirra hevur lús.
· Skúlin hevur fráboðanarskyldu, tá lús er í skúlanum.
· Royking og rúsevni eru ikki loyvd á skúlans øki.
· Skúlin útvegar skrivi- og rokniheftir.
· Næmingarnir hava neyðugu amboð við í skúla.
· Væl eigur at vera farið um bøkurnar, sum skúlin flýggjar út.
· Heimið hevur ábyrgd av at pappír verður lagt um bøkurnar.
· Foreldrini hava endurgjaldsskyldu fyri allar bøkur, ið næmingarnir missa burtur ella oyðileggja.
· Skúlin skipar fyri tunnusláing føstalávintsmánadag.
· Á hvørjum ári skipar skúlin fyri jólahaldi í skúlanum fyri foreldrum og systkjum.
· Farið verður í kirkju fyri jólafrítíðina.
· Hvørt ár er skúlarenning.
· Allir næmingar fara á seturskúla ella útferð eina ferð um árið.
· 6. og 7. flokkur fara uttanlands annaðhvørt ár.
· Allir flokkar hava minst ein hugnadag í hvørjum skúlaári.
· Allir næmingar hava vikuætlan, sum sæst á heimasíðu skúlans.
· Heimið eigur at fylgja við, at næmingurin ger sítt heimaarbeiði.
· Boða skúlanum frá, um serlig viðurskifti eru galdandi við barninum (t.d. sjúka).
· Læra børnini samanhald, ábyrgd og vinalag.
· Hvørt ár verða umboð vald fyri hvønn flokk/stovu.
· Endamálið er at menna samanhaldið millum næmingarnar, heimini og skúlan.
· Næmingasamrøður tvær ferðir um árið.
· Logbøkur verða sendar heim, tá næmingasamrøðurnar hava verið.
· Foreldrasamrøður eru tvær ferðir um árið.
· Felagsforeldrafundur er minst eina ferð um árið.
· Foreldraráð verður valt hvørt ár fyri allar flokkar.
· www.vis.fo
· Innskriving fer fram í januar mánaði.
· Næmingarnir skulu ikki sendast heim uttan fráboðað er frammanundan.
· Í hvørjum flokki er ein flokslærari, ið hevur tætt tilknýti til flokkin.
· Í hvørjum flokki er eitt læraratoymi.
· Regluligir fundir eru í námsfrøðiliga ráðnum.
· Starvsfólk skulu hava møguleika til eftirútbúgving og skeið.
· Skúlastýrið verður valt eftir galdandi reglum og arbeiðir hareftir.
· Happing verður ikki góðtikin og fær avleiðingar.
· Arbeitt verður miðvíst við at allir næmingar trívast í skúlanum.
· Til ítrótt skulu næmingarnir hava fimleikaklæðir og skógvar, sum eru hóskandi.
· Næmingarnir eru altíð ílatnir til at vera úti í fríkorterunum.
· Gloymd klæðir verða løgd fram tríggjar ferðir um árið. Tað er til felags foreldrafund og til vanligar foreldrafundir.
· Næmingar hava ikki loyvi at nýta fartelefon í skúlatíðini. Fartelefonirnar verða samlaðar inn, tá skúladagurin byrjar, og næmingarnir fáa telefonirnar aftur, tá teir fara til hús.
· Um næmingur ikki virðir viðtøkuna, verður fartelefonin tikin og foreldur fáa hana aftur við at koma í skúlan eftir henni.
· Næmingarnir skulu ikki hava lutir við í skúla, sum eru vandamiklir og kunnu órógva undirvísingina.
Viðareiðis skúli - september 2016


text:
Tekna teg sum lim í Tórshavnar Bátafelag. Trýst á búðmerkið
-
Hvat er á skránnimaj26lør201810:00 Felagshúsið opiðFelagshúsið opiðmaj 26 kl. 10:00 – 12:00maj28man201820:00 Felagshúsið opiðFelagshúsið opiðmaj 28 kl. 20:00 – 23:00maj30ons201820:00 Felagshúsið opiðFelagshúsið opiðmaj 30 kl. 20:00 – 23:00jun2lør2018heldags Bátahugnin í Hvalvík 2018Bátahugnin í Hvalvík 2018jun 2 heldags10:00 Felagshúsið opiðFelagshúsið opiðjun 2 kl. 10:00 – 12:00jun4man201820:00 Felagshúsið opiðFelagshúsið opiðjun 4 kl. 20:00 – 23:00jun6ons201820:00 Felagshúsið opiðFelagshúsið opiðjun 6 kl. 20:00 – 23:00
-
Tíðindi
- Bátastevnan 2018 9. maj 2018
- Wayfarer jollunar 2. maj 2018
- Bátafestivalurin á Toftum verður 5 mai. 5. april 2018
- Mjáflaggahúning 14 apríl 2018 31. marts 2018
- BryggjuDansurin 21 juli 2018 27. marts 2018
- INNBJÓÐING TIL 20 ÁRA HÁTÍÐARHALD. 16. marts 2018
- BRYGGJUDANSURIN 8. februar 2018
- Rækjukvøld 2. februar 2018
- Jólaheilsan 2017 22. december 2017
- Skipan av nevnd 22. november 2017
Nýggjastu viðmerkingar
- Høgni Waag Høgnesen til INNBJÓÐING TIL 20 ÁRA HÁTÍÐARHALD.
- Jan Egil Kristiansen til Mjáflaggadagur 29-4-2017
- Marius L. Jensen til Nýggj skipan til innheinting av árliga limagjaldinum
- Egil til Nýggj skipan til innheinting av árliga limagjaldinum
- Egil til Nýggj skipan til innheinting av árliga limagjaldinum
Konufólkakvølder fyrsta mánakvøld í hvørjum mánaða.
SMS-boðskipaninUm limir ætla at fyriskipa tiltøk fyri felagið so sum siglitúrar, fyrilestrar, ella kunna seg um tiltøk, hevur felagið SMS-boðskipa tøka at senda við. Tegning tríst á: HER
Windyty
Her eru vitbatur@olivant.foFelagshølið opi:
mánadag 2000-2300
Mikudag 2000-2300
Leygarmorgnum 1000-1200
Klokkan
Spam blokeret
Fjarhjálp
Forfatterarkiv: Egil
Bátastevnan 2018
Keyp á ebillet.fo Kostnaðurin fyri pláss til húsvogn og bátapláss er kr 500,-. Eitt atgongumerki til øll tiltøkini á Bátastevnuni er við í prísinum. Um spurningar eru viðvíkjandi báta- og kampingplássi ber til at senda teldupost til tilmelding@bs.fo ella … Læs resten
Wayfarer jollunar
Wayfarer jollunar eru nú komnar, og hava tær veri royndar í dag Komandi leygardag er ætlanin at vísa jollunar fram alment í sambandi ein dag á grynnuni. Eisini verður siglt Mánakvøldið og týskvøldið 7 og 8 maj kl 2000 FACEBOOK … Læs resten
Bátafestivalurin á Toftum verður 5 mai.
Bátafestivalurin á Toftum verður 5 mai.Tað er, leygardagin aftaná Bátatreffi í Søldarfirði. Møtast í Skálafirði kl 12 Sigla móti Toftum kl 12.30 Bátafelagið hevur ein siglingarleiðara við einum báti, sum fremstur í bátafylginum. Longstu bátarnir koma fyrst inn, bakka at … Læs resten
BRYGGJUDANSURIN
BRYGGJUDANSURIN hjá Tórshavnar Bátafelag 2018 21 juli Ørvaroddar Grilla frá kl 1800 LM-BAND spæla til dansin
Rækjukvøld
Jólaheilsan 2017
Skipan av nevnd
Skipan av nevnd Nevndi hevur í kvøld havt nevndarfund á skrá var skipan av nevnd Nevndin skipaði seg soleiðis: Nevndin Jegvan Bæk Formaður Leivur Torvadal Næstformaður Odd Bjellvåg Kassameistari Egil Rasmussen Skrivari Rúni Sørensen Nevndarlimur Debes Danberg Tiltakslimur Jónhild Tummasardóttir … Læs resten


text:
Maersk Supply niðurskrivað aftur
Maersk Supply Service er komið út við einum undirskoti upp á 251 mió. dollarar, nógv ávirkað av enn eini niðurskriving. Í ár varð hon upp á 180 mió. dollarar orsakað av framhaldandi hart trýsta marknaðinum. Í 2016 roknskapinum varð felagið niðurskrivað við 1,2 mia. dollarar.
Tað hevur sum væntað víst segat vera trupult at finna keyparar til Maersk Supply Service, sum ikki skal vera partur av framhaldandi Maersk, sum miðsavnar seg um bingjur og logistikk. Úrslitið hjá felagnum í ár varð ávirkað av eini niðurskriving upp á 180 mió. dollarar, sum ber í sær eitt undirskot upp á 251 mió. kr.
Felagið væntast at verða umfatað av "eini bygnaðarligari loysn" - eini sølu - innan árslok í ár.
Fyrr í ár visti Berlingske at siga, at felagið kann vera á veg til at verða yvirtikið av A.P. Møller Holding A/S, eins og hendi við Maersk Tanker í fjør.
Kelda: A.P. Møller-Mærsk


text:
- 31 Juli 2016
Harry og Agnas
Harry á Teigunumn, ið hevur búð í Noregi síðani 1967, var við Gjógv sunnudagin 31.07.16. Harry er sonur Petur á Teigunum (Peter Johannesen, f. 1908) og Astrid, f. Joensen 1912). Saman við Harry vóru kona hansara, Agnas, børn, verbørn og abbabørn - 17 fólk í tali.
Øll familjan uttan fyri húsini á Teigunum.
Í stuttum práti tók Harry soleiðis til: Tann 24. apríl 1957 flutti alt húskið á Teigunum av bygdini og til Havnar, og tá var eg 12 ára gamal, so nú eru tað 60 ár síðani. Tað var ein broyting at koma úr tí lítla bygdarskúlanum við Gjógv til tann stóra Kommunuskúlan í Havn, men tað gekst kortini væl, tí eg hevði góða barlast frá Gjógv.
Aftan á skúlan fór eg til skips við "Minnie", ið gjáarmaðurin Meinhard á Skipinum førdi. Meinhard fór so seinni at føra ein norskan bát, ið æt "Flemsøj". Eg var eisini við tí bátinum, og tá fiskaðu vit sild norðan fyri Føroyar. Síðani fór eg upp á land í kantórlæru á Føroya Gjaldstovu. Har mundi eg vera eini 3 - 4 ár, og so fór eg at arbeiða á posthúsinum í Havn, og har var eg so í 7 ár. So var tað tað, at eg var á einum bíbliuskúla í Oslo, og har fann eg eina so fitta norska gentu, ið seinni gjørdist kona mín, og hon eitur Agnas. Vit búðu í Føroyum í eini fýra ár, men vit fluttu so til Noregs í 1973 - tá var eg 29 ára gamal. Vit búgva í Notodden - einar tveir tímar við bili sunnan fyri Oslo. Har havi eg so verið postboð, líka til eg gavst sum pensionistur, og eg skal leggja aftrat, at har havi eg trivist sera væl. Sum postboð kemur tú at kenna nógv fólk, og øll kenna postboðið, so tað er fínasta slag. Vit eiga trý børn, og tey eiga trý børn hvør, so tað er ein stór familja nú. Í mínari frítið havi eg verið virkin í kristnum virksemi, og so hava vit ein stóran urtagarð - 3000 fermetrar - so har er nokk at takast við. Har veksur alt møguligt, og so er tað so heppið, at kona mín hevur "grønar" fingrar, sum tey plaga at taka til. - Eg hugsi ofta um tíðina við Gjógv, og tað er mangt, ið rennur fram fyri meg. Serliga minnist eg hetta við ongum vegasambandi og ongum elektrisiteti. Eina ferð minnist eg, at tað var so ringt veður og ókyrt í einar tríggjar vikur, at eingin postbátur kundi koma til bygdina. Tað manglaði alt í handlunum, og so fekst eingin petrolia heldur. Tá gjørdu tey mær ein fetil og góvu mær ein dunk, ið tók 5 litrar, og bóðu meg fara til Funnings eftir petroliu. Eg fór so stoltur av stað heim í gjøgnum Dalin og fylgdist við øðrum, ið høvdu somu ørindi. Handilsmaðurin í Funningi var so blíður og fittur - hann var róptur Pibbi. Eg minnist, hvussu lættan eg helt dunkin vera, tá eg fór úr Funningi, og hvussu tungur hann var, tá ið eg gekk ta tungu Hóvabrekku niðan á Skarð. Hatta situr ógvuliga fast. Ein kavamynd stendur eisini so klár fyri mær. Eg vaknaði ein morgunin og hyggi út - nógvur kavi. Eg út og niðan í Tún, og tað var ein øgiligur kavi uttan fyri húsini hjá Oliveri og niðan ímóti Sofusa handli. Jú, tað eru nógv góð minnir frá mínum barnaárum við Gjógv, so tað kundu vit tosa leingi um. Men nú eru so øll míni her - 17 í tali - og veitst tú, hvussu heppin vit vóru? Ein dagin ringir systirsonur mín, Øssur, og sigur, at nú er grind í Hvannasundi. Eg royndi so at samla tropparnar í skundi, og so koyrdu vit norður. Grindin gekk í tveimum bólkum, men tann seinni bólkurin var ikki deyður, tá ið vit komu norður. Eg var eitt sindur spentur at vita, hvat mín norska familja fór at siga um drápið, tí tey hava fylgt við allari umtaluni um grindadráp í miðlunum. Tú skalt trúgva mær tí, at tey dugdu ikki at skilja, at hatta var nakað at tosa um, tí drápið fór so humant fram, sum tað kundi fara. Grindamenninir drógu hvalirnar inn og stungu teir til deyðis eftir einum eygablikki. Hatta var teirra lívs uppliving, ið tey koma at minnast afturá, so leingi tey liva.
Floksmynd 1956. "Floksmynd" 2016.
Vit fóru síðani ein túr oman í skúlan, og har vóru eisini komin Páll, Óli, Jona og Pætur, ið øll hava gingið í skúla saman við Harry, so tað var ein hugnalig løta. Harry segði tað vera rørandi at vera aftur í skúlanum. Hann tosaði um ymiskar hendingar og tók upp aftur í saman, at skúlagongdin var góð og lærurík. So hugdu vit eftir ein "gomlum klassabílæti" frá 1956 - tað árið, ið Harry fór frá Gjógv. Bílætið er tikið í skúlastovuni, og Hammershaimb hongur framvegis á bróstinum. Á bílætinum manglar Sedea, Helgi á Heygnum og Poula hjá Oliveri, ið helst hava verið sjúk hendan dagin, tí Jona mintist, at tað gekk ein keðilig sjúka um ta tíðina. Eisini settu vit okkum í tey plássini, har vit sótu í 1956 ... ! Heiman fyri skúlan tóku vit eitt nýtt "klassabílæt", áðrenn vit fóru heim á Gjáargarð at fáa okkum ein kaffimunn og tosa um gamlar dagar. Tað var stak hugnaligt, og so var tað so stuttligt at hoyra hvørji smáting, ið hvør einstakur minnist frá barnaárunum. Jú, hetta var ein góður dagur saman við Harry á Teigunum, Pálli hjá Dreu, Óla hjá Sofusi, Jonu á Klá og Pæturi í Stólpa.
Fleiri myndir eru: bygdin.fo/myndasavn/juli 2016.


text:
Steinar Patursson
15.07.2016 - 09:33
Tíðindi > Uttanlands - Yvirgangur
Franska stjórnin hevur tikið avgerð um at leingja undantaksstøðuna í landinum í tríggjar mánaðir, ið hevur verið virkin síðan yvirgangsatsóknirnar í november í fjør, ið kostaðu 130 fólkum lívið.
Avgerðin kemur eftir herviligu atsóknina seint í gjárkvøldi, ið higartil hevur kostað 84 fólkum lívið.
Útlendskir miðlar skrivaðu annars í gjár, at undantaksstøðan skuldi setast úr gildi, men eftir atsóknina í gjár, har ein 31 ára gamal franskt-tunesi koyrdi ein lastbil góðar tveir kilometrar gjøgnum eina mannamúgvu, ið var komin saman at hátíðarhalda Bastilludagin, tjóðardag Fraklands, so eru ætlanirnar broyttar.
Síðan januar í 2015 hevur Frakland verið úti fyri trimum stórum yvirgangsatsóknum, sum tilsamans hava kostað 230 fólkum lívið.
7. til 9. januar vóru atsóknirnar á Charlie Hebdo redaktiónina og jødiska matvøruhandilin í Paris, ið kostaðu 16 fólkum lívið.
13. november 2015 vóru atsóknirnar uttan fyri Stade de France og í Bataclan konserthøllini, ið tilsamans kostaðu 130 fólkum lívið, og í gjár varð atsóknin í Nice, ið higartil hevur kostað 84 fólkum lívið.


text:
Babtistisk kirkja møsnar um samkynd
17 mars, 2017 , skrivað hevur Heini ReinertcloseAuthor: Heini Reinert
Name: Heini Reinert
Site: http://www.sketchsepahi.com
About: Heini Reinert er skrivari hjá Gudloysi, heimspekilesandi á University of Leeds og distraheraður annars. Heini er ikki bloggari hjá Gudloysi og fer tískil ikki at skriva nakað nýtt á nøkrum fastløgdum degi í mánaðinum. Kortini heldur Heini at tað er órættvíst av honum at krevja av øllum hinum høvundunum (sum hann ger dúgliga) at teir skulu blogga, um hann ikki sjálvur skrivar okkurt av og á.
Tí fer Heini við jøvnum millumbilum at bumbardera Gudloysi.fo við meiningsleysari heimspeki, sum ongin tímir at lesa kortini, bara so hann kann lata sum um hann er líka kul sum veruligu bloggarnir hjá Gudloysi.See Authors Posts (33)
Babtistisk kirkja sigur, at samkynd ikki eru til; einans menn og kvinnur, ið “taka lut í “ósømiligum” og immoralskum gerðum.”
Um vit nú seta teirra fordømandi hatur til síðis eina løtu, so er hetta heilt einfalt ein sjálvmótsigandi pástandur á einum grundleggjandi logiskum støði.
Orð sum “ósømiligt” og “immoralskt” eru í hesum høpinum einans virðislødd orð uttan nakað upplýsandi innihald. Um eg fortelji tær, at eg havi sæð ein “ódámligan” mann í reyðum frakka, heldur enn at eg bara havi sæð ein mannn í reyðum frakka, havi eg ikki givið fleiri upplýsingar um hvat eg sá. Eg havi bert givið ein eyka upplýsing um mínar persónligu meiningar ella kenslur í mun til, hvat eg sá.
Um vit taka burtur virðisløddu orðini hjá babtistisku kirkjuni og taka støðu til hvørjar gerðir, tey sipa til, er pástandurin at “ongi samkynd eru til, bert menn og kvinnur, ið hava romantisk forhold og kynslív við – og annars tokka til – aðrar menn ella kvinnur av sama kyni.”
Og tað er í høvuðsheitum hvat orðið “samkynd” merkjur undir øllum umstøðum.
Vit kundu tað sama sagt “ongi kristin eru til, bert fólk, ið trúgva uppá og tilbiða Jesus” ella “ongir gamlir dreingir eru til, bert menn yvir 30, ið framvegis eru ógiftir.”
Onki vatn er til, bert H2O mýl.
Merki: fordómar, møsn, retorikkur


text:
Tá ið tit lesa uppá í føroyskum, er best at barnið lesur fyri onkrum vaksnum 3 - 4 ferð. Um tað gongur striltið, kunnu tit skiftast um, t.d. at tann vaksni lesur tvær reglur, so barnið tvær o.s.fr. Næstu ferð kunnu tit gera tað umvent.
Minnist til lesisnildirnar trýst HER
Lærarar í 1.b
Rokning: Jákup Mikkelsen, flokslærari
Føroyskt: Katja Kjartansdóttir
Heimstaðarlæra: Hjørdis Hávarsá
Evning: Hjørdis Hávarsá
Tónleik: Beinta Persdóttir Jacobsen
Kristni: Betta í Dalinum
Ítrótt: Petur Páll Mikkelsen, Jákup Mikkelsen, Unnur Fonn og Anna Elisabeth Gøthe
Tvílærari: Jórun Høgnesen, Charlotta Thorsteinsson og Hjørdis Hávarsá


text:
Tokelau
Tokelau er ein lítil oyggj í Kyrrahavi, sum hoyrir til Nýsæland. Tokelau fevnir um koralloyggjarnar Atafu, Nukunonu og Fakaofo.
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar